ועדת הכלכלה, כנסת 20, פרוטוקול מספר 744, 2018-05-14 13:05

איתן כבל: צהרים טובים לכולם, אני רואה שלא נשארו תושבים בנגב ובעמק יזרעאל, כולם כאן...

איתן כבל: גברתי מנהלת הוועדה, רשמת, דובר, חבריי חברי הכנסת, יש לנו אורחים מכובדים, שחלקם גם חברים אישיים שלי, ראשי הרשויות המקומיות והמועצות האזוריות.

איתן כבל: ברשותכם, אני רוצה להגיד כמה משפטים כפתיח, ממש בקצרה, ואאפשר לחברים שלי לדבר.

איתן כבל: למען האמת, לי נמאס מן הסיפור הזה.

איתן כבל: אגיד לכם לְמה אני מתכוון.

איתן כבל: לא במובן המקצועי הענייני.

איתן כבל: יש כאן שתי קבוצות שמבלבלות את המוח ולא תגיעו לשום מקום בהתנהלות שלכם, לא אלה בעמק יזרעאל ולא אלה בנגב, כי זאת "חפירה".

איתן כבל: כל פעם אנחנו נפגשים, אלה אומרים את מה שהם אומרים, אלה אומרים את מה שהם אומרים, ואני לא מרגיש – ואם אני לא מרגיש זה אומר הרבה – שיש כאן מהלך.

איתן כבל: תבינו, בסוף זה יקום וייפול על מהלך כלכלי.

איתן כבל: מי שחושב שזה יקום או ייפול כי הוא רוצה לקום בבוקר ולשמוע ציוץ של ציפורים, טועה.

איתן כבל: אני אומר את זה לא כי אני מביע עמדה מתנגדת או קובע עמדה ברגע זה, חברי חבר הכנסת חיים ילין, אלא כי בעניין הזה יש קבוצה גדולה שסובלת.

איתן כבל: מה אם קצת נפזר את הסבל?

איתן כבל: אם לא תהיה פה גישה – והיא זו שתקבע בסוף, אני אומר לכם, זה הכיוון.

איתן כבל: לכל אחד מכם תינתן האפשרות להכין תוכנית כלכלית.

איתן כבל: דרך אגב, אני רוצה שתבינו, עמדתי היא להקים את השדה בדרום, חד משמעית אני אומר את זה.

איתן כבל: (נשמעות מחיאות כפיים.

איתן כבל: )

איתן כבל: סליחה, מי שרוצה למחוא לי כף שיתפקד למפלגת העבודה.

איתן כבל: ..

איתן כבל: מעבר לזה, כל דבר לא מעניין.

איתן כבל: אני חוזר, ברשותכם, מן האתנחתא הקלה כדי לומר לכם את הדבר הבא: אנחנו נצא מפה עם סיכום.

איתן כבל: מעבר לזאת, כל עוד אני לא רואה שבאמת מתכווננים בסיכון הזה – לא אקיים פה יותר דיונים בעניין הזה.

איתן כבל: אם רוצים, תלכו לוועדות אחרות שיבלבלו לכם את המוח, תשבו ותגידו, ובבוקר תתעוררו וייעשה מה שאתם לא רוצים שייעשה.

איתן כבל: ועוד דבר אני אומר, חברות וחברים, אין את מה שאומרים פה ואת מה שפועלים מאחורי הקלעים.

איתן כבל: אם בצפון לא רוצים את שדה התעופה, יתייצבו ראשי הרשויות המקומיות כולם ובאמת יגידו את הדברים האלה באופן הכי גלוי, כי יש לזה משמעויות כלכליות שאף אחד לא יכול להתחמק מהן וזה מפתה מאוד-מאוד.

ענת ברקו: אבל יש שם חילוקי דעות.

איתן כבל: ברור לי.

איתן כבל: אני מדבר לא על חילוקי הדעות.

איתן כבל: כשאומר לי ראש עיריית מעלות-תרשיחא שהוא רוצה – זה לא נקרא מחלוקת.

ענת ברקו: אבל הוא לא במעטפת הראשונית.

קריאה: הוא נהנה רק מן הפירות.

איתן כבל: יש לי שאלה: אמרתי משהו שסותר את העניין?

איתן כבל: אני מתייחס לאלה שנמצאים במעטפת.

איתן כבל: ברשותכם, אני את החלק הזה סיימתי.

איתן כבל: אאפשר קודם כול לחיים ילין ולאחר מכן לענת ברקו, ג'מעה אזברגה וטלי פלוסקוב.

לאה ורון: היא איננה כאן עדיין.

איתן כבל: בבקשה תהיו ממוקדים וקצרים, ונתקדם.

חיים ילין: כבוד היושב-ראש, תודה.

חיים ילין: כאשר אסיים לדבר אלך לשדה התעופה שלי בעוטף עזה, עשו שם כמה כאלה.

ענת ברקו: לא לדהנייה כי שם הרסנו.

חיים ילין: אין דהנייה כבר מזמן.

חיים ילין: כבוד היושב-ראש, תודה.

חיים ילין: ביקשתי את הדיון הזה כבר בינואר.

חיים ילין: למי שלא יודע, יש ועדת משנה של ועדת הכלכלה בראשות חבר הכנסת וקנין בנושא שדות תעופה, אבל לא התאפשר.

חיים ילין: אני מודה ליושב-ראש וללאה ורון שאפשרו לי להגיד את הדברים האלה בעקבות הבקשה שלי.

חיים ילין: לפני שנתיים וחצי, פחות או יותר, נפגשתי עם תושבי הצפון ומאז אני מנסה לעשות את המלחמה הזאת.

חיים ילין: פעם ראשונה אני שומע את הכאב של הצפון, כי בדרום ביחד עם מיכאל ביטון וביחד עם כל ראשי המועצות כבר מזמן, מזמן, מזמן הייתה החלטה שנבטים נבנה כשדה תעופה דו-תכליתי, זאת הייתה ההחלטה.

חיים ילין: מה זה דו-תכליתי?

חיים ילין: גם צבאי וגם אזרחי.

חיים ילין: משום מה שינו קצת את ההחלטות.

חיים ילין: את ההחלטה הזאת צריך להחזיר.

חיים ילין: אני מבין, לפני שנתיים וחצי האסטרטגיה הייתה ברורה מאוד.

חיים ילין: אמרתי לכל תושבי הצפון, ואמרנו לתושבי הדרום: בואו נבוא עם יותר ממיליון אזרחים, שחלקם לא רוצים וחלקם רוצים, מתוך המליאות והעיריות, שיקבלו החלטה שלא רוצים את שדה התעופה בצפון ורוצים אותו בדרום.

חיים ילין: בדרום זה בוצע.

חיים ילין: בצפון רק חמש מועצות אזוריות ומועצה מקומית אחת קיבלו את ההחלטה במליאה.

חיים ילין: עדיין יש בעיה – יש בעיה עם עפולה, והכול מובן.

חיים ילין: זה לא שהם רוצים ברעת המקום.

חיים ילין: הוויכוח הזה לגיטימי לחלוטין.

חיים ילין: אבל די, אם אנחנו נמשיך "למרוח" את הדיונים האלה נמצא את עצמנו שכבר מתחילים לבנות את שדה התעופה החדש.

חיים ילין: אני אומר לתושבי הצפון, בפנינה הירוקה הזאת אתם צריכים לעשות הייטק וצריכים לעשות הרבה מאוד דברים.

חיים ילין: לא את שדה התעופה הזה שהוא בכייה לדורות.

חיים ילין: אני אומר לכם את הדברים האלה.

חיים ילין: בנגב האפשרויות הרבה יותר גדולות.

חיים ילין: כתבתי, כפי שאנחנו יודעים לכתוב, הצעת חוק שלפיה שדה התעופה יהיה בנגב, כי פחדנו שבנבטים יש כזאת התנגדות של משרד הביטחון שאי אפשר יהיה לעשות את זה, לכן כתבנו שזה יהיה בנגב.

חיים ילין: היום כולם כבר מתיישרים לנקודה, שנבטים זה המקום ואין מקום אחר וצריך לעשות את שדה התעופה שם.

חיים ילין: כבוד היושב-ראש, מה שצריך לעשות בסופו של דבר, היה דיון במועצה הארצית לתכנון ובנייה, הם שמעו על כל העבודה.

חיים ילין: נדמה לי שבסופו של דבר כאשר ממשלה מקבלת החלטות נורא קשה לפקידוּת לצאת נגד ההחלטות של הממשלה, גם אם מקצועית זה נכון, שצריך בעצם להעביר את שדה התעופה לדרום.

חיים ילין: בסוף תגידו לי שצריך ליישב 2–3 מיליון אזרחי מדינת ישראל, כי המדינה הזאת צומחת.

חיים ילין: איפה יעשו את זה?

חיים ילין: יעשו את זה במרכז?

חיים ילין: יש רק מקום אחד שבו אפשר לבנות שתי ערים, שכל אחת מהן בת מיליון תושבים, וזה הפרנסה – רק בנגב, אין מקום אחר.

חיים ילין: אם הפוקוס של הממשלה – ועזבו פוליטיקה – הוא לנייד את האוכלוסייה לנגב, התחלנו בבסיסים, בסוף צריך לשים מסילת רכבת לנגב, לפני שבונים את הערים, ולבנות כבר את תחנת הרכבת ליד שדה התעופה וסביב זה לעשות את כל התשתית.

חיים ילין: אני מודיע לכם חגיגית, זה הדבר הזול ביותר, הכלכלי ביותר, ומותר לי להגיד אחרי שבעים שנה, זה הדבר הציוני ביותר שיכול להיות.

חיים ילין: כבוד היושב-ראש, אני מקווה מאוד שזה יהיה חלק מן הסיכום.

חיים ילין: אני שמח מאוד גם, ראיתי את ההתפתחות, ראשית ראשי מועצות לשעבר וכאלה שגמגמו והיו נגד – היום כולם מיושרים בהחלטה הזאת.

חיים ילין: צריך עכשיו רק לתת דחיפה.

חיים ילין: תודה.

איתן כבל: תודה לך ונסיעה טובה.

חיים ילין: הייתה ישיבה מדהימה של כל מועצת הנגב, של כל ראשי העיריות וראשי המועצות, ביחד עם הצפון.

חיים ילין: אני חושב שזה מה שאתה מחפש – את האיחוד הזה, שיוצאים עם קול אחד.

חיים ילין: אז תיתן לאנשי מועצת הנגב להתייחס, הם יסבירו לך, או שתיתן למיכאל ביטון ידידי היקר.

איתן כבל: תודה.

איתן כבל: בבקשה, חברת הכנסת ענת ברקו.

ענת ברקו: תודה, אדוני היושב-ראש, תודה על הדיון.

ענת ברקו: אני חושבת שהבהרת את עמדתך בצורה ברורה מאוד.

ענת ברקו: אנחנו בעד שדה התעופה בנגב, בנבטים, מתוך ראייה הצופה פני העתיד של שינויים דמוגרפיים מרחיקי לכת, של מקומות תעסוקה, גם לבדואים בנגב ולהרבה מאוד אנשים.

ענת ברקו: אפשר יהיה לעשות את זה.

ענת ברקו: זה כולל את הירידה של צה"ל דרומה, שבאמת שינעה אלפי אנשים, וכמובן שיצטרכו גם לפתור את בעיות התחבורה סביב העניין הזה.

ענת ברקו: לעומת זה, אנחנו רואים את חילוקי הדעות סביב הקמת שדה תעופה ברמת דוד, על פגיעה בחקלאים, פגיעה בנתיבי הנדידה של הציפורים.

ענת ברקו: יוסי לשם הביא חוות דעת.

ענת ברקו: צריך להגן גם על הטבע, ובטח על החקלאות ועל החקלאים במדינה הזאת.

ענת ברקו: אני חושבת שהגיע הזמן שנתייחס אליהם כאל פרח מוגן כי יש בעיה עם היחס לחקלאים ואני אומרת את דעתי בעניין הזה.

ענת ברקו: אני רוצה, ברשותך, אדוני, להציע מספר דברים.

ענת ברקו: לא אחזור על הדברים בעניין מקומות התעסוקה, התיירות, הקרקע המתאימה והנזק הסביבתי שעלול להיגרם אם לא נעשה את זה בנגב.

ענת ברקו: יש כמה דברים שעומדים לפתחנו.

ענת ברקו: דבר אחד הוא להפסיק לאלתר את התכנון.

ענת ברקו: לא לשפוך כל כך הרבה כסף על תכנון, שבסוף כנראה לא ייצא אל הפועל.

ענת ברקו: אם יש הסכמה גדולה לעשות את זה בנגב, ואנחנו נעמוד על זה, ויש כאן הסכמה חוצת מפלגות בעניין הזה, אז למה להוציא כל כך הרבה כסף על תכנון?

ענת ברקו: מי מרוויח מזה?

ענת ברקו: אנחנו מכירים את כל התוכניות הללו, שזורקים אותן לפח.

ענת ברקו: דבר שני, אבקש שאנחנו נעביר את המשך הדיון, בעיקר בנוגע להתייחסות של משרד הביטחון, לוועדת החוץ והביטחון, לשמוע בדלתיים סגורות את עמדת חיל האוויר.

ענת ברקו: אנחנו יודעים שהיום, ככל הנראה, יש התנגדות מסוימת, למרות ששדה התעופה בנבטים הוקם גם כשדה תעופה אזרחי, לא רק צבאי.

ענת ברקו: אנחנו צריכים לתת מענה לצרכי הביטחון שלנו ולא לפגוע בתפקודו של חיל האוויר.

ענת ברקו: יחד עם זה, יש לעשות משהו שלא יבזבז כספי ציבור, שייתן מענה גם מבחינת זמן, בלוח זמנים סביר יותר מאשר אם נעשה את זה בצפון, לקחת בחשבון את הפגיעה בסביבה ואת הישובים בעוטף רמת דוד שהם המתנגדים העיקריים.

ענת ברקו: בסדר, אז יכול להיות שאפשר יהיה לעשות משהו משלים בצפון, אבל אני חושבת ששדה התעופה בנבטים ייתן מענה רב ומשמעותי וישדרג את הנגב, ביחד עם כל הדברים שאנחנו עושים בתקופה האחרונה בעניין צה"ל, בעניין הסייבר, עם הרבה מאוד התפתחות של מגורים, וגם שדה תעופה ותיירות מדברית שתוסיף לנו הרבה מאוד מקומות תעסוקה.

ענת ברקו: אני אומרת שוב, חברי חבר הכנסת אזברגה נמצא פה – זה ייצור הרבה מאוד תעסוקה, כי באמת לבדואים בנגב צריך לתת תעסוקה, יש שם בעיה חמורה.

ענת ברקו: במקום שהתנועה האסלאמית תשתלט על האזור, כדאי מאוד שלבדואים תהיה תעסוקה והם יוכלו לעבוד.

איתן כבל: זה באמת חלק שצריך להידון בוועדת החוץ והביטחון.

איתן כבל: דרך אגב, אני רוצה לומר לך, גם בוועדת הכלכלה – וכבר עשינו את זה – יש אפשרות לקיים דיונים סגורים.

איתן כבל: עשינו את זה בעניין הגז והופיעו בפנינו "הטופ של הטופ".

איתן כבל: יישבו אתנו כמובן חברי הכנסת חאג' יחיא ואזברגה.

איתן כבל: חבר הכנסת אזברגה, בבקשה.

איתן כבל: אני רוצה לשמוע בהמשך גם את נציג חיל האוויר, שהוא האיש הכי חשוב פה, עם כל הכבוד.

קריאה: זה לא הוגן, כולם נגדו.

איתן כבל: לא כולם נגדו.

קריאה: כולם בעדו.

קריאה: כולם בעד המדינה.

איתן כבל: תדאגו לו לכיסא.

איתן כבל: זה לא שאלה אם אתה רוצה או לא.

איתן כבל: אני אומר לך, שב על יד השולחן.

איתן כבל: בבקשה.

ג'מעה אזברגה: אדוני היושב-ראש, אני מברך על הדיון הזה.

ג'מעה אזברגה: אם אני וענת ברקו מסכימים על משהו זה אומר הרבה.

איתן כבל: הנה, כבר רואים את הראש של החמור של המשיח...

ג'מעה אזברגה: קודם כול, אני חושב שזה רעיון טוב וחכם.

ג'מעה אזברגה: זה שמנצלים את התשתיות הקיימות גם כך של שדה התעופה הצבאי שנמצא שם, אני חושב שזה רעיון מבורך גם לעניין התעסוקה, ואני מסכים אתך.

ג'מעה אזברגה: אני חושב שצריך לשלב גם את האוכלוסייה הלא יהודית שנמצאת באזור בעניין השירות לשדה התעופה הזה, שיכול למשוך אנשים לנגב, אבל גם צריך לקחת בחשבון את האנשים שנמצאים בנגב.

ג'מעה אזברגה: שדה התעופה לדעתי הוא דבר טוב.

ג'מעה אזברגה: גם כך הפקיעו שם בלאו הכי את הקרקע הקיימת, היא מופקעת כבר, 80,000 דונם הפקיעו לטובת שדה התעופה הצבאי, ומנוצלים שם אולי 10,000 דונם והשאר נותר בתוך הגדר.

ג'מעה אזברגה: דבר נוסף, לדעתי אם כבר עושים צדק בעניין, צריך לחלק את המסים של שדה התעופה ושל מוסדות אחרים גם לישובים הבדואים שנמצאים באזור.

ג'מעה אזברגה: אתה יודע שעד עכשיו זה לא מתקיים.

מיכאל ביטון: ערוער מקבלים מנבטים פעם ראשונה בחיים.

ג'מעה אזברגה: גם לכסייפה מגיע וגם לתל שבע.

ג'מעה אזברגה: זה לא הדיון.

ג'מעה אזברגה: אמנם דנו על זה.

ג'מעה אזברגה: אני חושב שצריך בהזדמנות זו גם להקים ישובים לעוד 100,000 אנשים שנמצאים בפזורה הבדואית, שכל הזמן נמצאים במצב של רדיפה.

ג'מעה אזברגה: זו הזדמנות להקים ישובים, גם ישובים חקלאיים.

איתן כבל: לפני שמקימים את הישובים, בואו נתעסק בשדה התעופה.

ג'מעה אזברגה: לגבי שדה התעופה אני חושב שיש כאן הזדמנות להקים עוד ישובים.

ג'מעה אזברגה: מקימים ישובים ליהודים, זה בסדר, אבל צריך להקים גם ישובים לאנשים שנמצאים שם.

איתן כבל: תודה, חבר הכנסת ג'מעה אזברגה.

איתן כבל: אני רוצה לנהל את הדיון בצורה הבאה:

איתן כבל: אאפשר את רשות הדיבור קודם כול לשני חבריי שיש להם ישיבת סיעה והם ביקשו להשתתף בה, ממש בקצרה, ולאחר מכן הדיון יתקיים בצורה הבאה – קודם כול ידברו ראשי רשויות מקומיות מן הצפון ומן הדרום, ידברו לסירוגין אחד מן הצפון ואחד מן הדרום.

איתן כבל: לאחר מכן נגיע לנציגי המכובדים.

איתן כבל: אני יודע שנמצא כאן גם סגן ראש עיריית באר שבע.

קריאה: גם סגנים, לא רק ראשי רשויות מקומיות.

איתן כבל: התכוונתי לנושאי תפקידים נבחרים, נבחרי ציבור.

איתן כבל: ברשותכם, יעל כהן-פארן ולאחר מכן איתן ברושי, אבל ממש בקצרה.

יעל כהן-פארן: קודם כול, כל הכבוד ותודה על הדיון החשוב מאוד הזה.

יעל כהן-פארן: אני מברכת על המאבק ומלווה את המאבק של תושבי הצפון, תושבי עמק יזרעאל, בערך מאז שנכנסתי לכנסת.

יעל כהן-פארן: הייתי שם בסיורים ובכנסים ושאלתי על זה פעמים רבות את שר התחבורה, גם כאן בוועדה.

יעל כהן-פארן: זה שיש עכשיו כזה קונצנזוס, מדרום ועד צפון, קונצנזוס כמעט מלא, צריך לשים את זה על השולחן, זה מדהים.

יעל כהן-פארן: זה הולך קדימה לכיוון אחד, לכיוון נבטים, כך אני רואה את זה.

יעל כהן-פארן: אני מקווה שכך באמת יקרה.

יעל כהן-פארן: עמק יזרעאל לא צריך לשלם את המחיר הסביבתי הנורא.

יעל כהן-פארן: יש ייחודיות וחשיבות לעמק, לא רק עבור תושביו אלא עבור כל תושבי מדינת ישראל.

יעל כהן-פארן: התמ"אות הארציות הגדירו אותו כמקום לשימור לעתיד, שימור טבע ונוף, שימור מורשת.

יעל כהן-פארן: זה הרס הציונות בעמק.

יעל כהן-פארן: באמת לא הייתי רוצה לראות את המקום הזה משתנה כל כך בדרמטיות.

יעל כהן-פארן: אנחנו יודעים איזה שינוי ענק מביא שדה תעופה.

יעל כהן-פארן: אנחנו מדינה קטנה וצפופה.

יעל כהן-פארן: אזור הצפון צפוף מאוד.

יעל כהן-פארן: אם יש מקום – וכמובן יש מקום – לשדה תעופה גדול ומשמעותי נוסף, הוא צריך להיות בדרום.

יעל כהן-פארן: תראו מה קורה היום סביב שדה התעופה הקיים נתב"ג.

יעל כהן-פארן: הישובים שם קרובים מאוד וסובלים מאוד מן הרעש.

יעל כהן-פארן: שדה תעופה צריך להיות ברדיוס משמעותי, במרחק מתושבים וישובים.

יעל כהן-פארן: את זה צריך לשים על השולחן.

יעל כהן-פארן: חיל האוויר – היינו במספר דיונים על כך בוועדה לענייני ביקורת המדינה ובוועדת משנה כאן, אדוני היושב-ראש.

יעל כהן-פארן: חיל האוויר לא נותן לדעתי תשובות מספקות מדוע שדה התעופה בנבטים לא יכול להיות שדה תעופה אזרחי.

יעל כהן-פארן: על כך אני מבקשת תשובות.

יעל כהן-פארן: לצערי לא אוכל להישאר עד סוף הדיון.

יעל כהן-פארן: אני מבקשת שיתנו כאן תשובות מספקות.

יעל כהן-פארן: הקואליציה הזאת באמת מקיר אל קיר, גם בבית הזה, בכנסת, וגם בקרב ראשי הרשויות – זה מדהים.

יעל כהן-פארן: אני חושבת שזה מסמן את הכיוון הברור היכן שדה התעופה צריך לקום.

יעל כהן-פארן: תודה רבה.

איתן כבל: תודה לך, גברתי.

איתן כבל: איתן ברושי, ממש בקצרה.

איתן ברושי: אדוני היושב-ראש, חבריי מן העמק, מן הצפון, אני חושב שחוסר שביעות הרצון מן המצב הקיים לא מאפשר להמשיך את המסלול הזה, של עוד דיון ועוד דיון.

איתן ברושי: לכן אני חושב שצריך למצוא שר או שניים שיערערו על החלטת הממשלה.

איתן ברושי: צריך לזכור שיש נושאים – ורובכם פה בחדר אנשים מנוסים שיודעים שמקור הסמכות או קבלת ההחלטה זה לא שאלה של אספת קיבוץ או אספת עמק יזרעאל, אלא על ידי גורמים שההחלטות שלהם מתקבלות בדרכים אחרות.

איתן ברושי: כעוזר שר הביטחון לשעבר עסקתי בזה בזמנו.

איתן ברושי: יש פתרונות מוגבלים לשאלה הזאת.

איתן ברושי: אני חושב שלא צריך להתרשם מגורמי התכנון, שבמידה מסוימת "עובדים" על כולנו בהחלטה שבודקים את שתי החלופות.

איתן ברושי: יש להם החלטה על רמת דוד.

איתן ברושי: אז רצו להרגיע אתכם, אמרו שנבדוק גם את נבטים.

איתן ברושי: אין כוונה כזאת.

איתן ברושי: אני אומר לכם את זה מכלי ראשון.

איתן ברושי: לכן, אדוני היושב-ראש, אם אתה שואל אותי, הדיונים האלה הסתיימו ושאלת נבטים לא תלויה בכמה שלטים יתלו בעמק וכמה על גדרות הקיבוץ שלי – ואני שומע מנוע שמפעילים ברמת דוד גם כשהוא לא מתרומם.

איתן כבל: וזה גם לא ישפיע על האופן שייבחרו באזור הזה, לכאן או לכאן, או בדרום, אז אנא.

איתן ברושי: לכן אני חושב שהבעיה היא לא הפגנות ולא שלטים.

איתן ברושי: הבעיה היא לשנות את ההחלטה, אם זה אפשרי, או לנקוט בדרכי ביניים, וזה לא הזמן להאריך בפרטים.

איתן ברושי: לכן אני חושב שהיושב-ראש איתן כבל יכול להועיל בכך שהוא יפנה לממשלה, כולל לראש הממשלה, ששמע את זה גם בכנס הנגב, את ראש עיריית דימונה, שהציע לו לקרוא לשדה התעופה על שמו של ביבי – אפילו זה לא שכנע אותו.

איתן ברושי: הוא אמר: במקום שדה בן גוריון נקרא לו שדה ביבי.

איתן ברושי: אמר לו ראש הממשלה: "שמעתי אותך וזה לא המקום לדיון".

איתן כבל: אל תבנה על זה.

איתן כבל: זה אולי הפתרון.

איתן כבל: זה יחלחל.

איתן ברושי: אפילו זה לא שכנע אותו.

איתן ברושי: זה מה שהציע ראש עיריית דימונה מעל במת כנס הנגב.

איתן ברושי: לסיכום, אני מתנצל, אני גם הולך לישיבה אחרת.

איתן ברושי: אני מציע לחזור לממשלה דרך ערעור של שרים ולהביא את זה למקום שבו מתקבלות ההחלטות, ולא להסתפק רק במחאות שאין בהן תועלת.

איתן ברושי: תודה.

איתן כבל: תודה.

איתן כבל: לפני שאני מעביר את רשות הדיבור, הראשון יהיה איציק חולבסקי, ראש המועצה האזורית מגידו ואחריו ידבר טל אל-על, ממלא מקום וסגן ראש עיריית באר שבע.

איתן כבל: ידברו אחד מן הצפון ואחד מן הדרום לסירוגין.

איתן כבל: ברשותכם, אני מבקש לקרוא את מה שהיה עד עכשיו.

איתן כבל: ב-20 בפברואר 2017 התקיים דיון מהיר שיזמו חברי הכנסת ילין, מקלב, גליק ופלוסקוב.

איתן כבל: הונחו מסקנות על שולחן הכנסת.

איתן כבל: שר התחבורה השיב ב-3 במאי 2017 על המסקנות.

איתן כבל: הוא הודיע שבהחלטה מספר 2050 – וזה בהמשך לדברים שאמר כאן איתן ברושי – משנת 2014 הוחלט עקרונית על הקמת שדה משותף ברמת דוד וסביבתו.

איתן כבל: השר כתב כי נדונו עשרות אתרים אופציונליים למיקום שדה התעופה ברחבי הארץ.

איתן כבל: השר סיכם במכתבו ממאי 2017 כי לא סוכם על חלופה.

איתן כבל: זאת אומרת, מה שאתם עושים במשך כל החודשים האחרונים הוא על משקל "אבנים שחקו מים" או אם תרצו "נמלה דרכה על שיח בג'ונגל".

איתן כבל: כלומר, זה לא מחלחל לשום מקום, אף אחד לא יודע על זה, זה כנראה גם לא מפריע לאף אחד.

איתן כבל: פשוט מאוד, כדי שנכניס את הדברים לקונטקסט.

איתן כבל: אמרתי: דיונים אפשר לעשות כמה שאתם רוצים.

טל אל-על: זה לא נכון.

איתן כבל: אתה יכול להגיד לי שזה לא נכון.

איתן כבל: אני יודע להגיד מה הוא כתב.

טל אל-על: זה עתיק.

טל אל-על: מאז קרו דברים.

איתן כבל: יכול להיות.

איתן כבל: לא אמרתי שלא.

איתן כבל: תיכף אאפשר לכם להתבטא.

איתן כבל: איציק חולבסקי, בבקשה.

איציק חולבסקי: כבוד היושב-ראש איתן כבל, אל תמעיט בערכך.

איציק חולבסקי: בוועדה כאן אתה מקיים דיונים חשובים ואפקטיביים, גם על מתווה הגז, גם על תאונות הדרכים, גם על נושאים רציניים אחרים.

איציק חולבסקי: הדיון הזה הוא חשוב.

איציק חולבסקי: הוא לא לבד, הוא לא מה שיקבע, אבל הוא עוד נדבך חשוב.

איציק חולבסקי: אני סומך עליך שתוביל את הדיון לתוצאות חשובות ונכונות.

איציק חולבסקי: בעשור האחרון אנחנו עדים לזיגזג לא סביר ואבסורדי של החלטות.

איציק חולבסקי: בתחילת שנת 2009 מופז, שהיה שר התחבורה, לפני הבחירות הודיע על שדה תעופה בעמק יזרעאל ליד מנחת מגידו.

איציק חולבסקי: אחרי מאבק גדול של הרשויות ושל התושבים הצלחנו להעביר את רוע הגזרה והוחלט שהשדה יהיה בנבטים.

איציק חולבסקי: בסתיו 2014 בחוק ההסדרים קיבלנו בדלת האחורית החלטה בפועל על רמת דוד.

איציק חולבסקי: הזיגזג הזה לא סביר.

איציק חולבסקי: כולנו – ואני בטוח שאני מייצג את כולם – התפעלנו בשבועות האחרונים מן היכולות המדהימות של חיל האוויר, וברור שחיל האוויר צריך תנאים מצוינים כדי להצליח, אבל אני בטוח שהוא יכול גם לפעול מצוין עם שדה אזרחי בין-לאומי מתפקד בנבטים.

איציק חולבסקי: הוא יכול לעשות דברים הרבה יותר גדולים מאשר לספוג את הנושא הזה ואני בטוח שהוא יוכל לעמוד במשימה הלאומית הזאת.

איציק חולבסקי: המקום הנכון לשדה בין-לאומי נוסף במדינת ישראל הוא בצפון הנגב.

איציק חולבסקי: זה נכון גם גיאוגרפית, גם דמוגרפית, גם כלכלית, גם סביבתית וגם ערכית.

איציק חולבסקי: צריך לחשוב על עשרות השנים הבאות, כפי שאמר חיים ילין, איפה יגורו עוד מיליוני יהודים.

איציק חולבסקי: החזון הוא לפתח את הנגב.

איציק חולבסקי: צפון הנגב הוא מרכז המדינה, תכניסו את זה לראש, זה לא הדרום.

איציק חולבסקי: אפשר היום עם רכבות מהירות לגשר על המרחקים האלה.

איציק חולבסקי: אנחנו מדינה קטנה.

איציק חולבסקי: ומשפט אחרון, זה לא מאבק NIMBY.

איציק חולבסקי: אני אומר את זה בכל דיון שבו אני מופיע.

איציק חולבסקי: זה לא NIMBY, זה לא הרעש של המטוסים.

איציק חולבסקי: זה לשמור על עמק יזרעאל וכל האזור הסובב, רמת מנשה והכרמל.

איציק חולבסקי: צריך לשמור עליו.

איציק חולבסקי: זה יהיה אבסורד ענק למקם שדה תעופה בעמק יזרעאל ולהרוס אותו, במקום בנגב שמשווע לו.

איתן כבל: תודה.

איתן כבל: רשות הדיבור לטל אל-על ולאחר מכן אייל בצר ומיכאל ביטון, בבקשה.

טל אל-על: צהרים טובים.

טל אל-על: אדוני היושב-ראש, קודם כול אני רוצה להודות לחברי הכנסת שקידמו את הדיון החשוב הזה, דיון דחוף.

טל אל-על: אני רוצה לומר איפה כרגע מבחינה סטטוטורית נמצאת ההחלטה.

טל אל-על: מה שהקראת, אדוני היושב-ראש, זה כבר היה.

טל אל-על: באוקטובר 2017 המועצה הארצית לתכנון ובנייה קיבלה החלטה לקדם שתי תוכניות מפורטות, תמ"א 15ג' ותמ"א 15ד', נבטים ורמת דוד.

טל אל-על: זה כרגע מה שמונח.

טל אל-על: יש ועדת היגוי – אני חבר בוועדת ההיגוי ביחד עם דודי אריאלי, ראש מועצת קריית טבעון.

טל אל-על: זה מה שסטטוטורית מונח כרגע על השולחן התכנוני.

טל אל-על: רק לדייק איפה אנחנו נמצאים כיום.

טל אל-על: אני רוצה לומר בצורה ברורה מאוד, ויסכימו אתי כל האנשים מצפון ומדרום, החתמנו וחתמנו על אמנה תקדימית של 22 ראשי רשויות מקומיות מצפון ודרום, אמנה שהקימה מטה מתוקצב ומשותף של הצפון והדרום.

טל אל-על: אני לא זוכר מאבק שחוצה גבולות בצורה כזאת.

טל אל-על: כך שאין כאן שני קולות.

טל אל-על: יש כאן את הקול הזה, שאומר: לא רמת דוד, כן נבטים, ויש את הקול שלא מושפע מרמת דוד, שאומר: אנחנו רוצים גם את רמת דוד.

טל אל-על: אלה התנאים.

טל אל-על: אני רוצה לומר משהו שהוזכר כאן בחצי מילה, אני רוצה לומר מי חסר פה.

טל אל-על: מי שחסר פה הכי הרבה הם תושבי מרכז הארץ כי בכל יום שעובר ולא מתקבלת ההחלטה הנכונה הם סובלים.

טל אל-על: הכוונה לראשי הרשויות המקומיות.

טל אל-על: צריך להבין, זה לא סיפור של צפון ודרום בלבד.

טל אל-על: כל המדינה פה מושפעת, כולל מרכז הארץ.

טל אל-על: במקום להקים אוהלים בשביל להגדיל את נתב"ג – היום מקימים אוהלים כי לא מצליחים להכיל כבר את הכמות – אז צריך להקים את נבטים ובזה ייגמר העניין.

טל אל-על: חיל האוויר הוא בבת עינינו, שלא ישתמע לרגע דבר אחר.

טל אל-על: העליונות של חיל האוויר חשובה לנו לאין ערוך.

טל אל-על: נאמר פה קודם "אתם נגדם" – ממש לא.

טל אל-על: אנחנו אומרים דבר אחר, שלחיל האוויר יש משימה גם של פיתוח המדינה.

טל אל-על: כפי שחיל האוויר יודע להיות אבן הראשה בביטחון שכולנו נהנים ממנו, הוא יכול להיות גם אבן הראשה בפיתוח הנגב ולא להיות אבן הנגף.

טל אל-על: זה אפשרי.

טל אל-על: אני לא אומר את זה כי אני טייס ולא בגלל ששם המשפחה שלי הוא אל-על.

טל אל-על: אומרים מומחים: אומר שקדי, אומר נמרוד שפר, אומר האלוף בודינגר, אומרים רבים וטובים, וחלקם גם יושבים פה, אלכס גן ואחרים.

טל אל-על: תודה.

איתן כבל: תודה.

איתן כבל: יפה שאחרי שפורשים נותנים את התשובות לכול, אבל זה דיון אחר.

איתן כבל: אייל בצר, ראש המועצה האזורית עמק יזרעאל ולאחר מכן מיכאל ביטון, ראש מועצת ירוחם.

איתן כבל: בבקשה.

אייל בצר: שלום לכולם, אדוני היושב-ראש, חברי הוועדה, אורחים.

אייל בצר: קרה משהו בשנה האחרונה, כפי שאמר טל אל-על.

אייל בצר: ב-7 בנובמבר 2017 התקבלה החלטה במועצה הארצית לבדוק את שתי החלופות.

אייל בצר: שכנענו, זה לא קרה סתם.

אייל בצר: מינהל התכנון – יושבת פה אילנה שפרן – הגיע עם המלצה ברורה מאוד ללכת על רמת דוד.

אייל בצר: דיברנו ושכנענו את חברי המועצה, שהם הריבון, עם כל הכבוד לכולם, הם הגוף שמחליט, והם הלכו לכיוון נבטים.

אייל בצר: בסוף היושב-ראש ראה שיש לו בעיה אז הוא הלך גם וגם.

אייל בצר: פה אני מתחבר לדברים שאמרת על הפן הכלכלי.

אייל בצר: הולכים פה להוציא עשרות מיליוני שקלים מיותרים על רמת דוד, וזה לא יקרה, ותיכף אסביר למה, ועל נבטים, שיש סיכויים גבוהים שזה יקרה.

אייל בצר: ולמה יש סיכויים גבוהים?

אייל בצר: אל"ף, כפי שאמרנו, הדרום רוצה מאוד.

אייל בצר: בי"ת, המרכז רוצה מאוד להקטין את השדה במרכז, והצפון אתם יודעים שרוצה להפחית את הזיהומים ואת הרעש בצפון.

אייל בצר: מה האבסורד פה?

אייל בצר: יש פה סיטואציה של win-win-win, אבל הממשלה מתעקשת לקדם גם את רמת דוד.

אייל בצר: לכן אני מבקש שתהיה פה החלטה שאין כפל תכנון.

אייל בצר: צריך ללכת על נבטים.

אייל בצר: רוב הציבור רוצה ששדה התעופה יהיה בנבטים.

אייל בצר: צריך לקדם את התכנון של נבטים.

אייל בצר: זה החלטה אחת.

אייל בצר: החלטה שנייה, יושב פה צ'רלי סולומון, שהיה יושב-ראש ועדה בין-משרדית שמינה שר התחבורה וההמלצה שלו הייתה על נבטים.

אייל בצר: כל ההמלצות המקצועיות מדברות על נבטים.

אייל בצר: אומרים שיש בעיה עם חיל האוויר.

אייל בצר: אנחנו לא נגד חיל האוויר.

אייל בצר: כבר אמרו פה גם האלוף נמרוד שפר, גם שקדי, גם אלוף משנה אלכס גן ואחרים שזה ניתן.

אייל בצר: לכן אני אומר שצריך להתקדם עם נבטים, להתקדם קדימה.

אייל בצר: מבחינת הראייה הכוללת, גם מבחינת ההגעה למרכז, הרבה יותר מהר והרבה יותר זול אם שדה התעופה יהיה בנבטים.

אייל בצר: אם מדברים על 20 מיליון שקל ברמת דוד – כך הציגה אילנה שפרן – ו-20 מיליון שקל בנתב"ג, אז אי אפשר להשקיע 20 מיליון שקל בעמק יזרעאל.

אייל בצר: ה-20 מיליון צריכים להתחלק: אפילו להפחית במרכז ולרדת לדרום.

אייל בצר: ייתכן שבעתיד יהיה שדה תעופה קטן יותר בגליל, אבל הכיוון הוא ללכת על נבטים.

אייל בצר: הצעת החלטה: אני מציע, היות וזה לא גוף של ביצוע, הוא גוף של פיקוח, שהנושא הזה יועבר לוועדת המשנה של הוועדה הזאת בראשות יצחק וקנין, שתפקידה לפעול בתחום שדות התעופה, כדי שיהיה פיקוח צמוד על המשך התהליך, כי לצערנו נכווינו מאוד בתהליכים שהיו פה עד עכשיו.

אייל בצר: תודה רבה.

איתן כבל: תודה, אדוני.

איתן כבל: מיכאל ביטון, ראש המועצה המקומית ירוחם ולאחר מכן חברת הכנסת איילת נחמיאס ורבין.

מיכאל ביטון: יושב-ראש הוועדה, חבר הכנסת איתן כבל ידידי, תודה שזימנת את הדיון הזה, חברי הכנסת, תודה שאתם פה, ראשי רשויות, הנהגת ציבור ונציגי ציבור.

מיכאל ביטון: ארבעה דגשים לדברים האלה: אחדות, חֶלֶם, מהפכה בנגב והכרעה.

מיכאל ביטון: דבר ראשון, אחדות – אני לא מכיר מקרה אחר שכל הנגב מתאחד במועצת הנגב ומייצג בין 800,000 למיליון איש שנאבקים ביחד למען דבר אחד.

מיכאל ביטון: זה מה שמועצת הנגב עשתה וזה מה שאנחנו עושים פה.

מיכאל ביטון: אתנו מאות אלפים מעמק יזרעאל ומכלל הצפון, וכל שכן אלה שנמצאים במרכז ועדיין נוח להם, אבל כשיהיו הצפות של מטוסים והמדינה הזאת תוצף הם יסבלו ראשונים.

מיכאל ביטון: הם עדיין לא פה.

מיכאל ביטון: אבל המאבק הזה מייצג מיליוני אנשים.

מיכאל ביטון: אתם חברי הכנסת, אתם נציגי ציבור.

מיכאל ביטון: יש פה אחדות חסרת תקדים, תבינו את זה.

מיכאל ביטון: האחדות הזאת היא גם בין חברי הכנסת, ועל זה אני מודה לכם, וזה חוצה מפלגות.

מיכאל ביטון: תוביל את זה כמהלך שובר שוויון בין כל חברי הוועדה.

מיכאל ביטון: דבר שני, חֶלֶם – אם המדינה תלך עם ראש בקיר יתבעו אותה בבג"ץ, יתקעו אותה בוועדות לתכנון ובנייה, אתם תגישו עתירה לבג"ץ, אנחנו נגיש עתירות לבג"ץ ו-15 שנים לא יקום שדה תעופה.

מיכאל ביטון: אם המדינה תגיד: נבטים, תתייחס למגבלות של הביטחון ולצרכים שלו, תודיע שבמצב חירום אין תעופה אזרחית בבסיס הזה – בסדר, חודש–חודשיים בכל שנתיים אין תעופה אזרחית, אבל כל השאר במצב שגרה- - -

איתן כבל: אתה חושב שנתב"ג במקרה כזה יפעל?

אייל בצר: ברמת דוד קל וחומר.

טל אל-על: יש מקום שהוא לא מאוים?

מיכאל ביטון: יש פה מצב של חֶלֶם, בזבוז כספי ציבור, בזבוז זמן ואי הקשבה לאינטרס הציבורי.

דב חנין: פשוט מעריכים שבצפון יותר בטוח.

מיכאל ביטון: רק חברי הכנסת יכולים להגיד את זה.

מיכאל ביטון: דבר שלישי, יש פה בשורה לנגב – אם השדה הבין-לאומי הזה יקום, אנחנו לא "סוף העולם שמאלה", אנחנו מרכז העולם.

מיכאל ביטון: שדה בין-לאומי.

מיכאל ביטון: דבר רביעי, הכרעה – מי שמחליט בסיפור הזה בסוף הוא ראש הממשלה ושר הביטחון ושר התחבורה, אבל אתה, אדוני היושב-ראש, יודע להציק.

מיכאל ביטון: בגז אתה יודע להציק, בריכוזיות אתה יודע להציק.

מיכאל ביטון: אבל אל תעבירו את זה לוועדת משנה.

מיכאל ביטון: קחו פרויקט, שמתוך הוועדה הזאת ייצא שדה תעופה תוך שנה–שנתיים.

מיכאל ביטון: אתה תעשה את שלב הבלימה – צריך לבלום את התכנון ואת בזבוז הכסף על עמק יזרעאל – ואת ההקמה כבר תשאיר לנו.

מיכאל ביטון: רק את הבלימה ואת ההכרעה בבחירת החלופה.

מיכאל ביטון: תודה רבה.

איתן כבל: תודה לך.

איתן כבל: חברת הכנסת איילת נחמיאס ורבין, ולאחר מכן ערן דורון, ראש מועצת רמת הנגב ועפר בן אליעזר, ראש המועצה המקומית רמת ישי.

איילת נחמיאס ורבין: תודה רבה, חבר הכנסת כבל.

איילת נחמיאס ורבין: לדעתי אנחנו בנקודת זמן מכריעה בעניין הזה.

איילת נחמיאס ורבין: לפני שלוש שנים, אני כבר לא זוכרת אם זה היה אחרי אחת מן השיחות שלי עם איציק חולבסקי, אני מעריכה שכן, הלכתי, בנאיביות שאפיינה את הימים הראשונים שלי בבית שלי – לא באמת, אבל יפה להגיד את זה כך – לשר התחבורה ואמרתי לו: פעם עבדתי בחברת תעופה, כנראה הכי גדולה במדינת ישראל.

איילת נחמיאס ורבין: אני יודעת שכל החלופות שנבחנו לא יכלו לצאת אל הפועל, למעט החלופה בבסיס נבטים בנגב.

איילת נחמיאס ורבין: אתה יכול להסביר לי למה החלופה הזאת לא באמת נבחנת, למה לא באמת בודקים את זה?

איילת נחמיאס ורבין: שר התחבורה בהגינותו אמר לי: כולם חושבים שזה חיל האוויר הישראלי אבל למען האמת זה לא מסתדר דווקא בגלל האמריקאים.

איילת נחמיאס ורבין: אמרתי לו: אולי כדאי שנבדוק מה האינטרסים האמריקאים בבסיס נבטים כדי שנדע האם באמת מדובר פה באיזה עניין אסטרטגי.

איילת נחמיאס ורבין: חברת הכנסת ברקו, אולי אנחנו לא יודעים על מה אנחנו מדברים.

איילת נחמיאס ורבין: אבל מאז כבר יצאו מפקדי חיל האוויר לדורותיהם ואמרו שאין שום בעיה להסדיר גם את העניינים האלה, ובאופן כללי נבטים הוא באמת המקום הכי טבעי.

איילת נחמיאס ורבין: אגב, כל מי שמכיר את נבטים ומכיר את רמת דוד יודע שגם במונחים תעופתיים אין בכלל שאלה שנבטים לאורך זמן יכול להיות שדה תעופה מודולרי, כלומר הוא יכול להיבנות בהדרגה ולכל מיני גדלים, בעוד ברמת דוד, אנחנו יודעים שאיזה גודל שהוא יוגדר הוא הגודל שיהיה.

איילת נחמיאס ורבין: הוא בכלל לא בנוי למטוסים רחבי גוף.

קריאה: לא יהיה.

איילת נחמיאס ורבין: חברות וחברים, הוא בנוי למטוסים רחבי גוף מסוג מסוים מאוד, הוא לא בנוי למטוסים שבונים היום.

איילת נחמיאס ורבין: כלומר אנחנו מדברים דברים בעלמא.

איילת נחמיאס ורבין: שאלתי עוד שאלה נאיבית, כדרכי, למה למשל לא בוחנים חלופה של בניית אי מלאכותי בים.

איילת נחמיאס ורבין: בעצם כולם יודעים שבסופו של דבר ישראל, בתהליך ארוך מאוד, תגיע גם לאירוע הזה שנקרא שדה תעופה מלאכותי בים, בגלל סדרי הגודל שלנו, בגלל כמות התעופה שמגיעה לכאן, ואולי "בטעות" גם יפרוץ השלום ואז נהיה בכלל מוקד למזרח הרחוק.

איילת נחמיאס ורבין: יכולים לקרות פה הרבה דברים.

איילת נחמיאס ורבין: אי אפשר כל הזמן לבנות לעשר השנים הבאות.

איילת נחמיאס ורבין: שדה תעופה הוא לא דבר שבונים לשתי דקות.

איילת נחמיאס ורבין: למה אמרתי בפתח דבריי שאנחנו נמצאים בנקודת זמן מכריעה?

איילת נחמיאס ורבין: משום שתוכניות 15ג' ו-15ד' – כל מי שיושב כאן – למרות כל מיני חיכוכים שהיו אפילו בין ראשי רשויות מקומיות באזור הצפון, כאלה שחושבים שמדובר פה בהזדמנות לתעסוקה, וזה נכון, מדובר בהזדמנות לתעסוקה – יודע דבר אחד באופן מובהק: התועלת של שדה תעופה בנבטים גדולה לאין שיעור מן התועלת של שדה תעופה בצפון.

איילת נחמיאס ורבין: לעומת זה, הנזק האדיר שייגרם בצפון הוא לאין שיעור גדול יותר ממה שיכול להיגרם בנגב, גם כשאנחנו מדברים במונחים של רעש, במונחים של זיהום אוויר, בכל מונח שאתה בודק.

איילת נחמיאס ורבין: לכן אני חושבת שאנחנו צריכים סוף-סוף להבין מי זה ששם רגל אמיתית בנושא הזה של שדה התעופה בנבטים.

איילת נחמיאס ורבין: גם אם זה האמריקאים, זה דבר שראוי לדון בו וראוי לפתח מולם כדיון אסטרטגי.

איילת נחמיאס ורבין: על אף החברוּת בין ישראל וארצות הברית – זה גם יום מתאים, יום ירושלים, שגרירות ארצות הברית עוברת לירושלים, זה מאוד-מאוד מרגש, כולנו מתרגשים מזה מאוד – אנחנו לא יכולים להיות תפוסים כאן על דבר כל כך משמעותי למדינת ישראל.

איילת נחמיאס ורבין: ולכן צריך להבין מה קורה.

איילת נחמיאס ורבין: צריך להבין, נבטים ורמת דוד זה בכלל לא אותו שדה תעופה.

איילת נחמיאס ורבין: כל זמן שאנחנו אומרים: תוכנית 15ג' ותוכנית 15ד' באותה נשימה – אנחנו מדברים על שני שדות תעופה שונים לחלוטין, גם במונחים כלכליים ובטח במונחים תעופתיים.

איילת נחמיאס ורבין: אגב, אני לא רואה פה את יואל פלדשו.

קריאה: יש נציג של רשות התעופה האזרחית.

איתן כבל: אני מבקש לשמוע כעת את ערן דורון ואת עפר בן אליעזר, ולאחר מכן דודי אריאלי וד"ר אבי שגב.

ערן דורון: כבוד היושב-ראש, תודה על הדיון.

ערן דורון: אני חייב לציין שכל פעם מחדש אתה מביא את הדיונים ההכרחיים לשולחנך.

ערן דורון: זה מעיד גם על הבעיות אבל גם על הזמינות, אז תודה מכולנו.

ערן דורון: במקום שבו אני גר, מדרשת בן גוריון- - -

איתן כבל: אני אהיה אצלך ביום ראשון.

ערן דורון: אני מבטיח לסדר לך חניה.

ערן דורון: ..

ערן דורון: אצלנו נוהגים בכל דבר שני לדבר על בן גוריון.

ערן דורון: אנחנו עכשיו בחודש מאי 2018.

ערן דורון: לפני שבעים שנה, בהפוגה השנייה, בכל הלחץ על ירושלים, בן גוריון אמר: "נגב", בן גוריון אמר: "אילת", והייתה לזה השפעה מרחיקת לכת על עיצוב גבולות הארץ דאז.

ערן דורון: זאת ההכרעה שעכשיו צריך לקבל.

ערן דורון: צריך את הבן גוריון שיגיד "נבטים".

איתן כבל: את הגובה כבר יש לי...

ערן דורון: אנחנו צריכים להביא את בן גוריון שיגיד: "נבטים", כי זה הדבר שנכון למדינת ישראל לחמישים השנים הבאות.

ערן דורון: כפי שאמרו כל החברים פה, זה מצב די יוצא דופן, שיש פה אחדות בין הרשויות.

ערן דורון: כפי שאמרו לילד שלי בכיתה א' שלשום בבית ספר: "כשאתה הולך לבד – אתה מגיע מהר, כשאתה הולך ביחד – אתה מגיע רחוק".

ערן דורון: צריך ללכת ביחד, ואנחנו הולכים ביחד, ואנחנו הולכים להגיע רחוק.

ערן דורון: תודה רבה.

איתן כבל: תודה לך.

איתן כבל: חברי עפר בן אליעזר, ראש המועצה המקומית רמת ישי, בבקשה.

עפר בן אליעזר: צהרים טובים ותודה רבה על ההזדמנות.

עפר בן אליעזר: אשתדל לא לחזור על הדברים.

עפר בן אליעזר: אתחיל בהתייחסות – דיברת קודם על הצבא, ויושב פה סגן אלוף ראם חממי ידידנו.

עפר בן אליעזר: צריך לזכור שחיל האוויר הוא של הצבא והצבא הוא של העם, ולא להיפך.

עפר בן אליעזר: משום מה נראה לי שאנחנו מתבלבלים בעובדות.

עפר בן אליעזר: מי כמוך יודע כמפקד ביחידה קרבית שבסוף נתנו לנו הנחיות ונתנו לנו משימות גם בדברים שנראו בלתי אפשריים, והם אפשריים, ואנחנו יודעים שזה יכול להיות.

עפר בן אליעזר: אני רוצה להתייחס, ברשותך, לפן הכלכלי של כל האירוע שקורה פה.

עפר בן אליעזר: אנחנו פה לא מדברים רק על כלכלה.

עפר בן אליעזר: אני לרגע שם את הצפון מול הדרום.

עפר בן אליעזר: הייתה עבודה של הוועדה, שמרכז המחקר והמידע של הכנסת הגיש לוועדה במרץ 2017, שדיברה על התעסוקה בנגב ומה שקורה שם.

עפר בן אליעזר: מדברים על מה ייתן שדה התעופה בצפון או מה ייתן שדה התעופה בדרום.

עפר בן אליעזר: בצפון יש לנו את נמל חיפה, שהולך להיות נמל ענק, שמספק אלפי מקומות תעסוקה.

עפר בן אליעזר: היום מייבאים עובדים לתעשייה בצפון, הולכים להביא עובדים מאוקראינה, על זה מדברים.

עפר בן אליעזר: בדרום המצב אחר לגמרי, אלא אם כן יש כוונה נסתרת להקים נמל ימי גם בדימונה.

עפר בן אליעזר: .. זה פן כלכלי פר אקסלנס ברמה לאומית.

עפר בן אליעזר: הדבר שני, החקלאות היא נכס כלכלי לאומי.

עפר בן אליעזר: לא יכול להיות שבאבחה הורסים את ערש החקלאות ואת התנובה שאנחנו מקבלים בכל המובנים.

עפר בן אליעזר: אתן דוגמה.

עפר בן אליעזר: אני לא יודע אם מכירים את חוות נווה יער, חווה חקלאית לפיתוח חקלאי מודרני ביו-טכנולוגי באזור עמק יזרעאל, שההשפעה הכלכלית שלה על הכלכלה ברמה לאומית היא אדירה.

עפר בן אליעזר: אמשיך לגבי הזמן – הקמת שדה תעופה בנגב, המשמעות שלה היא זמן אפס, זה יכול לקרות מחר בבוקר.

עפר בן אליעזר: הקמת שדה בעמק יזרעאל, אם חס וחלילה בטעות מישהו יקבל החלטה כזאת, לא תקרה, רק זה יימשך הרבה זמן ויעלה הרבה יותר כסף, לכולם, דרך אגב, גם למדינה וגם לנו, כי אנחנו ניאבק בזה.

עפר בן אליעזר: תשתית – כדי לבצע שדה תעופה בצפון צריך לבצע המון הפקעות של דרכים.

עפר בן אליעזר: לא רק של שדה התעופה, כי גם נצטרך להגיע אליו.

עפר בן אליעזר: הצפון צפוף.

עפר בן אליעזר: מה שעושים היום בצפון באזור עמק יזרעאל מבחינת תשתיות מספק את הצרכים של אתמול, לא של מחר.

עפר בן אליעזר: אם יקימו שדה התעופה בעמק יזרעאל – ולא יקימו, כפי שאמרתי – המשמעות היא מטורפת מבחינת תשתיות.

עפר בן אליעזר: בנגב – הרבה יותר פשוט.

עפר בן אליעזר: חבל לזרוק כסף על תוכנית כפולה.

עפר בן אליעזר: צריך לקבל החלטה, כבוד היושב-ראש, שהשדה יהיה בנבטים.

איתן כבל: תודה, אדוני, אני מודה לך מאוד.

איתן כבל: חבר הכנסת דב חנין ולאחר מכן, כפי שאמרתי, דודי אריאלי.

איתן כבל: חשוב לי לשמוע אותך דווקא כחבר ועדת ההיגוי.

דוד אריאלי: אני לא רוצה לחזור על דברים שנאמרו.

איתן כבל: קודם כול, אתה לא חייב לחזור על הדברים.

איתן כבל: דודי אריאלי וד"ר אבי שגב, ולאחר מכן עידו גרינבלום, פעיל במאבק, ויוסי הירש, גמלאי של מבקר המדינה, ואז יש עוד דוברים אחרים ואנחנו נעשה סיכום ברוח הדברים שנאמרו.

דב חנין: תודה, אדוני היושב-ראש.

דב חנין: לפי הספירה שלי, זה הדיון השביעי שלי בנושא הזה בכנסת, וכמו בכל הדיונים הקודמים, נדיר לראות בכנסת כזו ההסכמה רחבה מקיר אל קיר.

דב חנין: כי מדובר כאן על החלטה שהיא גם, מצד אחד, בעד הנגב.

דב חנין: צריך לומר, שדה תעופה בנבטים הוא שדה תעופה במרכז הגיאוגרפי של מדינת ישראל.

דב חנין: הגיע הזמן שבמרכז הגיאוגרפי של מדינת ישראל יהיה שדה תעופה.

דב חנין: זה גם בעד הגליל.

דב חנין: הגליל אזור שהוא מצד אחד צפוף, מצד שני ירוק, אזור יפה מאוד, ולא צריך לייצר עוד שדה תעופה סמוך לנתב"ג.

דב חנין: הרי השדה ברמת דוד קרוב לנתב"ג.

דב חנין: תראו בכביש 6 – זה 40 דקות נסיעה.

דב חנין: לכן ההחלטה שמתבקשת היא גם בעד הנגב, גם בעד הגליל; תומכות בה גם הרשויות המקומיות בדרום, גם הרשויות המקומיות בצפון.

דב חנין: היא ההחלטה הנכונה מבחינה תחבורתית, והתייחסתי לזה, היא ההחלטה הנכונה מבחינה חברתית – פיתוח הנגב, היא ההחלטה הנכונה מבחינה כלכלית – חקלאות, אבל גם ההיבטים של הנגב בעניין, והיא ההחלטה הנכונה מבחינה סביבתית, כי אנחנו מדברים על עמק יזרעאל שהוא אזור רגיש מאוד מבחינה סביבתית.

דב חנין: ניסיתי להבין איך קורה שהסכמה כזו רחבה לא מצליחה להתקדם.

דב חנין: גם אני, כמו חברת הכנסת נחמיאס ורבין, בהתחלה הופניתי לחיל האוויר, אבל שמעתי שבחיל האוויר יש דעות מכל הכיוונים.

דב חנין: יש בהחלט בחיל האוויר אנשים בעלי משקל וסמכות שאומרים שלגמרי אפשרי לייצר פתרון בנבטים.

דב חנין: כן, הוא יחייב התאמות.

דב חנין: אגב, גם ברמת דוד הוא יחייב התאמות.

דב חנין: אני מודאג מהסיפור – לא אפרט אותו כאן – של הבחישה האמריקאית בהחלטה הזו.

דב חנין: עם כל הכבוד וכל ההסכמים שקיימים או לא קיימים במישור הביטחוני בין ישראל לארצות הברית, זה בוודאי לא הדבר שצריך לקבוע את עתידה של המדינה הזו.

דב חנין: לכן אני מבקש ממך, אדוני היושב-ראש, להפנות פנייה בשם ועדת הכלכלה, שאני מקווה שכאן מאוחדת מכל הקצוות ומכל הזרמים, לראש הממשלה, לשר התחבורה ולשר הביטחון לקדם את המהלך הדרוש, לקדם את המהלך שצריך כדי שנימנע מעוד דיונים כאלה בעתיד.

איתן כבל: תודה לך.

איתן כבל: דודי אריאלי ולאחר מכן ד"ר אבי שגב.

איתן כבל: בבקשה.

דוד אריאלי: צהרים טובים.

דוד אריאלי: אחת הבעיות הגדולות ביותר בהחלטה שנתקבלה במועצה הארצית, שבסופה של ההחלטה לא אמורה להיות בחירה בין חלופות.

דוד אריאלי: מה שאמר קודם חבר הכנסת איתן ברושי, הוא צודק: למעשה היה פה סוג של תרגיל.

איתן כבל: מה שאתה אומר בעצם, עם כל הכבוד למוביל הלאומי טל אל-על- - -

טל אל-על: לא תצליח לסכסך בינינו...

דוד אריאלי: אני אומר שאם הוועדה רוצה לעזור, והיא יכולה לעזור, היא צריכה להביא לכך שבסופו של תהליך המועצה הארצית תבחר בין חלופות.

דוד אריאלי: עד לרגע זה – וקראתי היטב את הדוח של אילנה שפרן – אין שום ראיות לכך שמדינת ישראל צריכה שני שדות תעופה בהיקפים כאלה.

דוד אריאלי: אנחנו נמצאים עכשיו אחרי תסקיר השפעה על הסביבה.

דוד אריאלי: בדיון האחרון במועצה הארצית אמרתי שאני מתעקש שבסופו של התהליך תהיה השוואה בין חלופות.

דוד אריאלי: גם לזה לא הסכימו.

דוד אריאלי: שאלתי: למה?

דוד אריאלי: הרי בשביל מה עושים תסקיר השפעה על הסביבה?

דוד אריאלי: כדי לבחון איזו חלופה פוגעת פחות בסביבה.

דוד אריאלי: גם לזה לא הסכימו.

דוד אריאלי: לכן אם הוועדה רוצה לסייע, היא צריכה לדחוף שתהיה בחירה בין חלופות.

דוד אריאלי: ובוודאי ובוודאי בעניין המנדט של הוועדה – זו ועדת הכלכלה.

דוד אריאלי: עד לרגע זה, אני אומר לך, גם בדוח של אילנה שפרן אין תוכנית עסקית לגבי ההיתכנות הכלכלית.

דוד אריאלי: הם הולכים על BOT.

דוד אריאלי: מי ייגש למכרז BOT כשהוא לא רואה תוכנית עסקית, כשהוא לא יודע שיש היתכנות להצליח?

איתן כבל: יש לי שתי שאלות, ממש בקצרה.

איתן כבל: עד כמה ההתייחסות של חיל האוויר מכרעת בקביעת המיקום?

איתן כבל: האם אתה יודע?

איתן כבל: יכול להיות שאתה לא יודע לענות על זה.

איתן כבל: לפחות על פי מה שאתה יודע.

איתן כבל: המשמעות היא שכל זה קמופלאז'.

איתן כבל: אם הכול יקום או ייפול על עמדת מערכת הביטחון, זה אומר שאנחנו רק מכדררים ברחבה.

איתן כבל: זה דבר אחד.

איתן כבל: דבר שני, האם נעשתה עד לרגע זה עבודה כלכלית משמעותית שיודעת להגיד שכלכלית הסיפור הוא א' או ב'?

דוד אריאלי: לגבי השאלה הראשונה, יש משמעות כבדת משקל לחיל האוויר.

דוד אריאלי: למרבה הצער, כפי שנאמר קודם, הנציג הרשמי של חיל האוויר שנמצא כאן טוען שנבטים לא ישימה.

דוד אריאלי: הוא לא מנמק את זה, הוא לא מסביר למה החלופה לא ישימה.

דוד אריאלי: כאמור, אנשים בדרגות הרבה יותר בכירות שפרשו מן הצבא אומרים שזה ישים.

דוד אריאלי: לגבי השאלה השנייה, נעשתה עבודה כלכלית בדוח של אילנה שפרן.

דוד אריאלי: בלי לפגוע בה, אני מכבד אותה מאוד, זו עבודה לא ברמה ראויה.

דוד אריאלי: אילנה שפרן הגישה המלצה למועצה הארצית לתכנון ולבנייה לקדם לתכנון מפורט חלופה אחת, שהיא חלופת רמת דוד, לוות"ל.

דוד אריאלי: אם זה מגיע לוות"ל – אין דרך חזרה.

דוד אריאלי: ההמלצה של אילנה שפרן נדחתה.

איתן כבל: תודה.

איתן כבל: ד"ר אבי שגב, סגן ראש עיריית דימונה, ולאחר מכן חבר הכנסת חאג' יחיא ועידו גרינבלום.

איתן כבל: בבקשה.

אברהם שגב: אדוני היושב-ראש, אדגיש שאני מייצג כאן את עמדתו של בני ביטון, ראש עיריית דימונה, והדברים נאמרים על דעתו ובידיעתו.

אברהם שגב: פיתוח הנגב בכלל, והנגב המזרחי בפרט, הוא הנושא המרכזי שעומד פה לדיון.

אברהם שגב: הוא נושא חברתי כלכלי.

אברהם שגב: אם אנחנו לא נראה אותו דרך החור של הגרוש, כנראה לא נתקדם לשום מקום במדינה הזאת.

אברהם שגב: העתיד הכלכלי של הנגב לא יכול להתבסס ללא מנופי צמיחה ראויים, ושדה תעופה הוא מנוע צמיחה בדוק, מוכח וראוי, ונוסיף פה: גם ציוני.

אברהם שגב: מקורות התעסוקה בנגב, חלקם הגדול, לצערנו – אנחנו אומרים את זה בכל פורום היום – תקועים בלואו-טק ויש אנשים מובטלים שאין להם יכולות התקדמות בחיים.

אברהם שגב: שדה התעופה ירים גם את הנושא הזה בכיוון תעסוקה למובטלים של אזור הדרום והנגב, בוודאי לערי הפיתוח, בוודאי בנגב המזרחי, בוודאי לבדואים.

אברהם שגב: זה בהחלט אחד המנופים המשמעותיים.

אברהם שגב: הוצאת כספים על בדיקת היתכנות לבדה לרמת דוד – מדובר על בזבוז כסף מיותר.

אברהם שגב: הרי כולם מבינים – לדעתי גם חיל האוויר בתוכו מבין – שבסופו של יום שדה תעופה ברמת דוד לא יקום ולא יהיה.

אברהם שגב: הוא לא יוכל לקום שם, עם כל הכבוד, לא בגלל שאנחנו לא רוצים משהו, כולנו בעד מדינת ישראל, אבל הנושא הזה טכנית לא יכול להיות, למרות כל הטיעונים.

אברהם שגב: אנחנו מבקשים שבדיקת הטיעונים כנגד הקמת שדה תעופה בנבטים מבחינת חיל האוויר תהיה בדיקה מקצועית, חיצונית ואובייקטיבית.

אברהם שגב: דוח שפרן לצערנו לא מחזיק מים.

אברהם שגב: אציג דוגמה קטנה: יש שם את עניין הציפורים.

אברהם שגב: באמת בנגב יש הרבה יותר ציפורים אלא שהן קטנות ולא מסכנות שום דבר.

אברהם שגב: בעמק יזרעאל הן בוודאי מסכנות – 100 מיליון ציפורים על נתיב התעופה הזה, מחזה נפלא, אבל לא מתאים לשדה תעופה אזרחי.

אברהם שגב: לסיכום העניין הזה מבחינתנו: שדה תעופה אזרחי בנבטים הוא צינור חיים לנגב ולהתפתחותו, כלי חיוני, מעודד צמיחה, שיאפשר הפרחה אמיתית ויעילה של הנגב.

אברהם שגב: חשוב לנו לומר שציונות לא תמיד נמדדת דרך החור של הגרוש.

אברהם שגב: אם היינו הולכים לפי הכלל הזה, לבדוק את ההיבט הכלכלי בלבד, או איפה אפשר לתקוע את העניין הזה, כנראה שלא הייתה כאן מדינה.

אברהם שגב: תודה לכם.

איתן כבל: תודה.

איתן כבל: חבר הכנסת חאג' יחיא, בבקשה.

עבד אל חכים חאג' יחיא: כבוד היושב-ראש, אני מתרשם, גם ממה שאני קורא וגם מן הדיון פה, שלממשלה אין שתי אופציות.

עבד אל חכים חאג' יחיא: יש לה בינתיים אופציה אחת – רמת דוד.

עבד אל חכים חאג' יחיא: אנחנו מציעים לממשלה אופציה אחרת.

עבד אל חכים חאג' יחיא: זה המצב.

עבד אל חכים חאג' יחיא: אנחנו אומרים למה לא רמת דוד.

עבד אל חכים חאג' יחיא: בחלק מן הנגב אומרים: זה ייצר מקומות תעסוקה.

עבד אל חכים חאג' יחיא: יכול להיות שיש דברים שנידונו בממשלה ואנחנו לא מכירים אותם, ואנחנו מבקשים לא לפרט, שלא יגידו מה מספר המטוסים ומה התחמושת וכל מה יש שם, אני לא רוצה לדעת את הפרטים.

עבד אל חכים חאג' יחיא: האם יש סיבות, לפחות בכותרות, מה הסיבות ללכת לשם?

עבד אל חכים חאג' יחיא: האם שדה תעופה ברמת דוד יכול לתת את המענה?

עבד אל חכים חאג' יחיא: הרי בדיון הקודם, כבוד היושב-ראש, אמרתי שקודם כול כדי לתכנן צריך לזהות צורך, ולבדוק האם מה שאתה מתכנן יענה על הצורך שאתה מזהה.

עבד אל חכים חאג' יחיא: האם שדה תעופה שם יפתור לנו את הבעיה של הלחץ?

עבד אל חכים חאג' יחיא: יכול להיות שיש מקום להגדיל את נתב"ג?

עבד אל חכים חאג' יחיא: יכול להיות שיש מקום לחשוב על אי מלאכותי?

עבד אל חכים חאג' יחיא: אנחנו בעד נבטים, אבל היות ואנחנו יכולים רק להתנגד לרמת דוד ולא להחליט על נבטים, כי אנחנו לא מי שמחליטים, אז אנחנו יכולים להתנגד, להגיד שזה לא בסדר.

עבד אל חכים חאג' יחיא: אנחנו גם צריכים לבקש מן הממשלה לתת לנו תוכנית כלכלית: מה הגודל של שדה התעופה הזה, כמה מטוסים יכולים להמריא ולנחות בו, כמה אנשים הוא ישרת, כיצד הוא ישפיע על התחבורה מסביב לכל אזור הצפון, מה ההשפעות הסביבתיות.

עבד אל חכים חאג' יחיא: אנחנו רוצים שקודם כול ייערך מחקר כדי לבוא לממשלה ולהגיד לה: "אתם נאמנים על האינטרס הציבורי", למרות שיש לי ספק בזה.

עבד אל חכים חאג' יחיא: אבל תבואו ותגידו לאנשים בצפון: "אתם גם מרוויחים מזה", תבוא המדינה ותגיד להם: "זה בא להציל את המדינה, זה בא להציל את העומס, את התיירים, זה עם ראייה לעתיד", למרות שכפי שאני מכיר את המדינה, ואני בא מתחום של תכנון, היא מתכננת כאשר היא מסתכלת ממש מתוך החור בלי ראייה מרחבית ורחבה.

עבד אל חכים חאג' יחיא: התכנון של שדה התעופה הזה הוא כנראה שליפה כי אנחנו מכירים את האזור, מכירים את השטח, מכירים את הישובים ויודעים כמה צפוף שם כבר היום בלי שדה התעופה.

איתן כבל: תודה.

איתן כבל: אני מבקש מהבאים בתור להצטמצם.

איתן כבל: ארצה לשמוע גם את ראם חממי, אם הוא יואיל בטובו להגיד לנו כמה דברים.

קריאה: הוא לא מתנגד לנבטים, הוא אמר לי, הוא השתכנע.

איתן כבל: אנחנו מתקדמים לקראת הסיום.

איתן כבל: עידו גרינבלום, פעיל בעמק יזרעאל ויוסי הירש, גמלאי של משרד מבקר המדינה, בקצרה.

איתן כבל: בבקשה.

עידו גרינבלום: קודם כול, אני רוצה להגיד תודה גדולה על הדיון.

עידו גרינבלום: ברמה המקרו-כלכלית זה אחד הנושאים האסטרטגיים הכי משמעותיים שעומדים לפתחה של המדינה.

עידו גרינבלום: זה החלטה בסדר גודל שמתקבל במדינת ישראל פעם בכמה עשרות שנים.

עידו גרינבלום: אני לא זוכר במאבקים סביבתיים בנושאים הרי גורל ואסטרטגיים כאלה הסכמה כל כך חוצת גבולות, חוצת אזורים במדינה, החל בדרום, דרך המרכז ועד הצפון.

עידו גרינבלום: כל מקבלי ההחלטות יעשו נכון אם יקשיבו לקולות שעולים משני כיווני המדינה, הקולות מהצפון ומעמק יזרעאל שדורשים ואומרים בקול גדול וחזק שלא יקום נמל תעופה בין-לאומי בעמק יזרעאל, ומן הצד השני ידידינו ושותפינו מן הדרום שקוראים להגשים את החזון הציוני של בן גוריון ולחזק את הכלכלה בנגב, את החברה בנגב, את הסביבה בנגב על ידי הקמת נמל תעופה בין-לאומי בנבטים.

עידו גרינבלום: אני רוצה לחזק את מה שאמר ראש מועצת ירוחם, מר מיכאל ביטון.

עידו גרינבלום: אני חושב שלתוך התסקירים הכלכליים – אני יודע שזה לא תחשיב קלסי שמתחשבים בו, אבל שיקולי הזמן הם שיקולים משמעותיים מאוד.

עידו גרינבלום: בהיבטי הזמן, ברור לכל מי שעוסק בנושא הזה שההחלטה הקצרה והמהירה ביותר שתפתור את הנושא בצורה המהירה ביותר היא הקמת נמל תעופה בין-לאומי בנבטים.

עידו גרינבלום: זה הכיוון שאליו צריך ללכת.

איתן כבל: תודה.

איתן כבל: יוסי הירש, בבקשה, ולאחר מכן אילן פינסקר ואלכס גן, ממש בקצרה.

יוסף הירש: תודה רבה.

יוסף הירש: אני גמלאי של משרד מבקר המדינה והייתה לי הזכות לעבוד 40 שנים במשרד מבקר המדינה, בין היתר גם על דוחות שקשורים לנושא שאנחנו דנים בו.

יוסף הירש: אני עכשיו קורא את הדוחות בתור אזרח ואני ממליץ לכל אחד מאתנו לקרוא את הדוחות ולנסות לעשות בהם שימוש מושכל.

יוסף הירש: אני, מטבע הדברים, מתייחס לדוחות שהיו ואני רוצה להתמקד בשתי נקודות.

יוסף הירש: ראשית, תהליך קבלת ההחלטות – מישהו אמר כאן שהממשלה מתעקשת על רמת דוד.

יוסף הירש: אני יכול להגיד לכם את זה מנקודת מבט ביקורתית כאשר אני קורא את הדוחות, ביקורת בונה כמובן, שהממשלה לא מתעקשת על שום דבר, מן הסיבה הפשוטה, שזה תהליך של קבלת החלטות של עשרים שנים.

יוסף הירש: ב-1997 כבר הוגש דוח של המועצה הארצית לתכנון ובנייה והממשלה פשוט לא מתעקשת, היא לא מתעקשת לקיים את ההחלטות שלה עצמה.

יוסף הירש: אז אל תתייחסו אל ההחלטה האחרונה כאל "כזה ראה וקדש" כי זה לא כך.

יוסף הירש: שנית, אני רוצה להתייחס גם לנושא בטיחות הטיסה והתעופה – כרגע יש חלופה אחת, שאין בלתה, והיא נמל התעופה בן גוריון.

יוסף הירש: זה משהו שהוא לא בטיחותי.

יוסף הירש: יש מקרים רבים מאוד של כמעט תאונה.

יוסף הירש: ב-2010 הוצאנו דוח על בטיחות התעופה האזרחית.

יוסף הירש: זה דבר בלתי נסבל בעליל.

יוסף הירש: זה פשוט לא יכול לחכות.

יוסף הירש: דבר אחד על נבטים ורמת דוד – זה בא לי תוך כדי הדיון.

יוסף הירש: יש לי פה גם דוח על העסקים של רשות שדות התעופה, שהסמכויות של הרשות להקצאת הזיכיונות הוערכו ב-1.5 מיליארד ש"ח לשנה.

יוסף הירש: כלומר, אני לא בטוח אם יש מספיק תמריץ לרשות שדות התעופה לקדם עוד שדה תעופה, אני לא בטוח בזה.

יוסף הירש: אפילו הייתי אומר בצורה קצת ספקולטיבית, שדווקא בגלל שנבטים הוא ישים ואפשר ליישם אותו מהיום למחר הוא כנראה כרגע לא החלופה המועדפת, למרות שכבר היו החלטות בעניין הזה.

יוסף הירש: אז קודם כול שימו לב לתהליך קבלת ההחלטות.

יוסף הירש: תודה.

איתן כבל: תודה.

איתן כבל: אילן פינסקר, אלכס גן, חן הרצוג, נחום סויד וגדי שלח.

איתן כבל: כולם רשומים אצלי, רק אני מבקש שתדברו ממש בקצרה.

איתן כבל: בבקשה.

אילן פינסקר: אנסה בשני משפטים.

אילן פינסקר: אני חבר מושב היוגב בעמק, אזרח שחרד מאוד לא רק לגורל העמק אלא לגורל המדינה.

אילן פינסקר: אני מדבר על כל תהליך קבלת ההחלטות, כל הזגזוג וכל זה שקודם החליטו ורק אחר כך בודקים, למרות שוועדה בין-משרדית לפני כן בדקה והמליצה על נבטים וזה לא יצא.

אילן פינסקר: יצא אחר כך דוח של גברת שפרן שנמצאת פה – אני בתור אזרח כשקראתי את הדוח פשוט מודה לה, כי זה דוח שלא מתבסס על עובדות ולכן יהיה קל לקעקע אותו – ועל סמך זה בעצם מתקדמים הלאה, מוסדות התכנון ממשיכים להתקדם.

אילן פינסקר: בעוונותיי הרבים שירתי בצבא בדרגה בכירה ויש לי לא מעט חברים בחיל האוויר, כולל כאלה שמשרתים היום, גם בתפקידים בכירים.

אילן פינסקר: הייתה לי שיחה עם בחור שחתום על כל הקצאות הכסף שנעשו בנבטים.

אילן פינסקר: המשפט הראשון שלו היה: "נבטים לא יכול להתקיים".

אילן פינסקר: ניסיתי להבין למה, ואחרי זה המשפט הכי חזק שהוא אמר היה: "אתה יודע על כמה כסף חתמתי בנבטים?

אילן פינסקר: " בעצם יוצא שהמשמעות, עד כמה שאני בתור אזרח או כאחד מן האנשים שמתעסקים בנושא מבין את זה, יש עניין של נוחות ויש עניין של כסף.

אילן פינסקר: אני יכול לומר קוריוז קטן: כשהייתי צעיר הייתי קמב"ץ בסיני עם שטח אימונים של כמעט חצי מדינה ורצו לקחת לי כמה קילומטרים מרובעים ולהעביר לחטיבה שכנה.

אילן פינסקר: אני נלחמתי על זה.

אילן פינסקר: היום כשאני מסתכל על זה, אני אומר: על מה נלחמתי?

אילן פינסקר: על כלום.

אילן פינסקר: אני חושב שחיל האוויר – גם בעקבות שיחות שלי עם בכירים בחיל האוויר – אם יקבל הוראה יוכל להתמודד עם זה, יוכל להסתדר עם זה.

אילן פינסקר: נכון, זה לא יהיה נוח.

איתן כבל: תודה.

איתן כבל: אלכס גן, בבקשה.

אלכס גן: שלום, תודה רבה.

אלכס גן: אני רק אלוף משנה ולא מייצג את חיל האוויר אבל אני מכיר היטב את הנושא.

אלכס גן: אני רוצה לדבר רק על כסף, כפי שביקשת.

אלכס גן: הבאנו לכאן מצגת – אני לא עובר עליה – אבל כל סעיף שיש אצלכם ביד קשור לכסף.

אלכס גן: כשאתה מדבר על ציפורים, אומרים לך המומחים שהתנגשות עם ציפורים היא לא שאלה של זמן, זה ודאי.

אלכס גן: זה עולה המון כסף.

אלכס גן: עשיתי לכם טבלה אחת פשוטה, כמה עולה להקים שדה תעופה, בהשוואה בין מקום אחד לשני, בהתייעצות עם מומחים לגבי כל אחד מן הסעיפים האלה.

אלכס גן: יכול להיות שאני טועה ב-30%, זה לא משנה בכלל.

אלכס גן: בסוף ההפרש בין שני האתרים הוא 23 מיליארד שקל.

אלכס גן: למה?

אלכס גן: כי בצפון צריך לפצות, לפנות, לבטל חקלאות – כל אחד מן הסעיפים האלה צריך לקרות.

אלכס גן: זה כסף של המדינה.

אלכס גן: זה לא כסף ישיר שיוצא מקופת ההקמה אבל זה הסכום, כמה יעלה ליהודים ההפרש הזה בהקמה.

אלכס גן: כשאתה בודק כמה ההפרש יעלה לשנה, אתה רואה שזה כמה מיליארדי שקלים בכל שנה.

אלכס גן: זה המון המון כסף.

אלכס גן: אתם רואים את המספרים לבד.

אלכס גן: אני לא צריך לעבור עליהם, תבינו אותם לבד.

אלכס גן: זה הרבה כסף.

אלכס גן: כשאני מדבר עם חיל האוויר, ואני מכיר מה קורה בחיל האוויר, חיל האוויר לא שם וטו.

אלכס גן: הוא אמר: "ההעדפה שלנו היא לים, אחר כך לרמת דוד", אבל אם יאנסו אותו אז זה כנראה יהיה בנבטים.

אלכס גן: הוא לא שם וטו.

אלכס גן: זה תהליך של NIMBY של חיל האוויר.

אלכס גן: חיל האוויר לא רוצה את זה בחצר שלו, משיקולים שהם בסדר, הוא צריך לייצג את עצמו, אבל לא צריך להתכופף בפני העניין הזה.

אלכס גן: תודה רבה.

איתן כבל: תודה.

איתן כבל: חן הרצוג, בבקשה, ממש בקצרה, ולאחר מכן נחום סויד.

חן הרצוג: אני הכלכלן הראשי של BDO, יועץ לעמותת עמק יזרעאל.

חן הרצוג: הזכרת בדבריך שהנושא פה קודם כול הוא נושא כלכלי.

חן הרצוג: הבעיה היא שהמדינה לא עשתה את הניתוח הכלכלי המינימלי שנדרש כדי לקבל את ההחלטה.

חן הרצוג: זה לא שאלה של NIMBY, זה לא שאלה של צפון מול דרום.

חן הרצוג: קודם כול אנחנו צריכים לשאול את עצמנו מה כדאי למדינה, מה כדאי למשק הלאומי, מה כדאי שיהיה במקרו.

איתן כבל: על כך זה צריך לקום וליפול.

חן הרצוג: צריך להגיד ביושר, הבדיקה הזאת לא נעשתה.

חן הרצוג: אני חושב שיש פה בעיה, שמחפשים את הפתרון מתחת לפנס.

חן הרצוג: אם אנחנו מסתכלים קדימה – קודם כול צריך להגדיר את הצרכים של המשק, איזה שדה תעופה אנחנו צריכים.

חן הרצוג: לפני ששואלים איפה לשים צריך לשאול מה צריך.

חן הרצוג: תזכרו, שדה תעופה הוא לא החלטה ל-10 או 20 שנים.

חן הרצוג: נתב"ג נמצא היום בלוד כי הבריטים לפני 80 שנים החליטו כך.

חן הרצוג: אנחנו מקבלים עכשיו החלטה ל-80 שנים קדימה, איפה יהיה שדה התעופה.

חן הרצוג: אם תלכו לא 80 שנים קדימה אלא 30 שנים קדימה, היום יש 20 מיליון נחיתות והמראות בישראל.

חן הרצוג: יהיו כאן לפחות 60 מיליון.

חן הרצוג: נתב"ג סתום כבר ב-20 מיליון.

חן הרצוג: כלומר, עלינו לשאול את עצמנו איפה נכון להקים שדה תעופה שיכול לקלוט 40 מיליון טיסות, וזה בוודאות לא ברמת דוד.

חן הרצוג: רמת דוד הוא אתר נכה – הוא יכול לקלוט רק מטוסים צרי גוף, אין לו יכולת הרחבה, אין לו עורף לוגיסטי, ולכן זה בכייה לדורות.

חן הרצוג: אם אתה בונה את שדה התעופה, עוד לפני החישוב הכלכלי, אם אתה בונה במקום שאין לו אופק גידול אתה יוצר לעצמך את המשבר הבא, שבעוד 15 שנים תשאל את עצמך איפה זה.

חן הרצוג: לכן, אני אומר, יש פה את השאלה של העלות הישירה, יש פה את השאלה של העלות העקיפה, ויש פה את השאלה של הפיתוח האזורי, וכל הדברים האלה נוגעים לעניין.

איתן כבל: תודה.

איתן כבל: הצגת את זה בצורה יוצאת מן הכלל.

איתן כבל: נחום סויד, בבקשה, בקצרה.

נחום סויד: אני לא מבין איך הצליחו להצניע סכנה ענקית.

נחום סויד: אני נמנה על קומץ קטן מאוד של טייסים שעשו עבור יוסי לשם מחקר על ציפורים.

נחום סויד: עברנו על כל המדינה ימים ארוכים מאוד, שנים למעשה, עם כלי טיס מיוחדים כדי לסמן את נתיבי הנדידה.

נחום סויד: בנדידה אכן הציפורים עוברות בכל הארץ, אבל לאורך כל החורף שוהות בעמק יזרעאל כמויות עצומות של ציפורים גדולות, יש אלפי עגורים ושקנאים בשדות שם.

נחום סויד: אלה ציפורים גדולות שהנזק שלהן מפיל מטוס – אין כאן שום שאלה בכלל.

נחום סויד: מטוסי הקרב יודעים להסתדר כי הם גמישים מבחינת האימונים וברגע שהאזור נגוע בציפורים הם יודעים להזיז את תקופות האימונים שלהם, אבל מעבר לזה צורת הטיסה שלהם אחרת.

נחום סויד: זה סכנה גדולה מאוד.

נחום סויד: יש 49 ימי ערפל בעמק יזרעאל.

נחום סויד: בנבטים כמעט ואין.

נחום סויד: מעבר לזה, גם העניין האישי כאן חשוב: כבר 84 שנים פעילות דאייה מתקיימת בעמק יזרעאל.

נחום סויד: מוחקים את זה לגמרי.

איתן כבל: זה חשוב, אבל שדה התעופה לא יקום ולא ייפול בשל כך.

נחום סויד: סכנת הציפורים היא סכנה עצומה וחשוב לשים אליה לב.

איתן כבל: תודה.

איתן כבל: בסוף זה יקום וייפול, כפי שנאמר על ידי ראש מועצת רמת ישי ועל ידי חן הרצוג, בכל הכבוד, בסוף-בסוף העוגנים של העניין הזה צריכים להיות כלכליים, ומה האופק שמדינת ישראל רואה לעצמה כמדינה.

זיו ורהפטיג: גם זה אופק כלכלי.

זיו ורהפטיג: בסוף יש אנשים שמתפרנסים מזה וגם את זה יצטרכו להעביר לאיזשהו מקום.

נחום סויד: - - -

איתן כבל: לא זלזלתי, לא בבדואים, לא בשקנאים.

איתן כבל: כל שאמרתי, שבסוף כשמקבלי ההחלטות צריכים לקבל את ההחלטות הגדולות הם יקבעו לפי האופק.

איתן כבל: יש עוד הרבה דברים שלא נאמרו פה שכלולים בתהליך.

נחום סויד: איך אפשר לפתור בעיה כזאת, שיש סכנה למטוס נוסעים מציפורים?

נחום סויד: מטוס נוסעים שייפול בעמק יזרעאל עם 200 נוסעים הרוגים – ישביתו את השדה הזה.

איתן כבל: הבטחת לי שני דברים: לדבר קצר – ואתה מאריך כבר יותר מדי, ואתה מתייחס אליי כאילו אני מוגבל בהבנתי.

איתן כבל: גדי שלח, בבקשה.

גדי שלח: תודה על ההזדמנות.

גדי שלח: לשמחתי אני יכול לקצר בדבריי כי אלכס גן כבר התייחס.

גדי שלח: אני רוצה להדגיש שני דברים.

גדי שלח: שני הממדים הכי חשובים כאן הם הכסף – וזו ועדת הכלכלה בסופו של יום – וממד הזמן.

גדי שלח: אמרו פה חבריי, אנחנו הולכים לבזבז פה 20 מיליארד שקל.

איתן כבל: אהרון גל, בחייך, אנחנו מאותו מקום.

איתן כבל: כל זה כדי שלא יפריעו לך לישון.

איתן כבל: עזוב, את שלנו כבר אמרנו.

איתן כבל: לצערי לא שומעים אותנו.

זיו ורהפטיג: אבל איך "עבדו" עליכם עם המסלול השקט...

איתן כבל: תספר לי על זה.

איתן כבל: .. נו, עזוב.

איתן כבל: בבקשה.

גדי שלח: אני מודה שאני לא מצליח להבין.

גדי שלח: זו ועדת כלכלה.

גדי שלח: מדובר פה על 20 מיליארד שקל, גרוסו מודו.

גדי שלח: אני סומך על אלכס גן, אני מכיר אותו מקרוב, הוא אדם יסודי מאוד.

גדי שלח: אז נגיד שבחישוב שלו הוא סוטה ב-10%, אז זה 18 או 22 מיליארד שקל.

גדי שלח: תפקיד הוועדה הזו, לדעתי כאזרח, ממרום שנותיי – אני לא מבין על מה הדיון בכלל.

גדי שלח: יש כבר שדה בנבטים.

גדי שלח: ייקח שנה עד שנתיים להקים אותו כשדה תעופה אזרחי, לחסוך לכל האזרחים עשרות מיליארדי שקלים, וזה נעצר בגלל נוחיות של חיל האוויר.

גדי שלח: אמרו שאין פה וטו.

גדי שלח: נתנו לחיל האוויר להעדיף בין אי, רמת דוד ונבטים.

גדי שלח: הוא אמר: "אני מעדיף אי".

גדי שלח: אמרו לו: "אי לא, לא בבית ספרנו", אדון יצחקי אמר: "אין, לא בבית ספרי".

גדי שלח: זה זמן וכסף.

גדי שלח: גם רמת דוד זה זמן וכסף.

גדי שלח: לא ניתן שייקום שם שדה תעופה ונעכב אותו עשרים שנים, ותושבי המרכז, שאתה אדוני היושב-ראש נמנה עליהם, לא יקבלו מענה למה שקורה להם היום וזה ייקח עוד עשרים שנים והעסק הזה יתפוצץ.

גדי שלח: לכן תהיו אמיצים: תלכו לממשלה, תבקשו דיון, תביאו לפה את כל המומחים ותפתרו את הבעיה.

גדי שלח: מספיק עם זה.

גדי שלח: זה קרקס מדראנו.

איתן כבל: תודה.

איתן כבל: גיל דייגי, בבקשה.

גיל דייגי: שלום.

גיל דייגי: אני רוצה להציג בכמה שקפים את מה שאני חווה בתור אזרח שגר בעמק יזרעאל.

גיל דייגי: דיברו פה חבריי והציגו דברים, אז בכמה שקפים קצרים.

גיל דייגי: יהיו הרבה מאוד המראות – בכל שלוש דקות.

גיל דייגי: יהיה הרבה מאוד זיהום אוויר.

גיל דייגי: לא סתם אלכסנדר זייד יושב פה עם מסכת אב"כ.

גיל דייגי: נחווה הרבה יותר מחלות.

גיל דייגי: כבר היום אנחנו במקום ראשון, שני, שלישי בין כל הנפות בארץ בכל סוגי הסרטן.

גיל דייגי: אפשר לבדוק את זה, אלה נתונים של משרד הבריאות.

גיל דייגי: יהיו לנו הרבה מאוד פקקי תנועה.

גיל דייגי: 20,000 מכוניות שייכנסו בתשתיות שיש היום בעמק יזרעאל זה פקק תנועה אחד גדול, בנוסף על מה שכבר קיים.

גיל דייגי: תהיה פגיעה גדולה בילדים: בעיות קשב וריכוז, לחץ.

גיל דייגי: את זה לא אני אומר אלא רופאים, פרופסורים שזה המקצוע שלהם, תהיה פגיעה קשה מאוד בילדים.

גיל דייגי: עוד רגע אראה לכם מה זה עושה.

גיל דייגי: והדבר האחרון בשקופית הזו, תהיה פגיעה אנושה בחקלאות של עמק יזרעאל, שזה אחד מן המקומות המניבים של המדינה.

גיל דייגי: הכול פה הוא עניין של זמן.

גיל דייגי: אם לא נפעל היום אז מחר יהיה שדה תעופה ברמת דוד.

גיל דייגי: אני מאמין שהוא לא יהיה, אבל אם לא נעשה כלום כך יקרה.

גיל דייגי: זאת המשפחה שלי.

גיל דייגי: אנחנו גרים בגבת.

גיל דייגי: עברנו לגבת מקריית ביאליק.

גיל דייגי: אנחנו מה שנקרא "משפרי דיור", בנינו שם בהרחבה.

גיל דייגי: אני רוצה להראות לכם במפה שאילנה שפרן צירפה לדוח שלה איפה אנחנו מופיעים.

גיל דייגי: כך נראים קווי הרעש.

גיל דייגי: איפה שיש קו צהוב וחד יותר צריך לפנות בתים.

גיל דייגי: ניכנס בזום-אין איפה שכתוב גבת: אני גרתי פעם מתחת, בהרחבה.

גיל דייגי: ועכשיו תראו עיגולים.

גיל דייגי: העיגולים האלה הם בתים, שכונות וכולי.

גיל דייגי: כל הבתים האלה נמצאים בסכנת פינוי.

גיל דייגי: הבית שלי הוא הבית הצהוב.

איתן כבל: מעניין, את אור יהודה עד היום לא פינו.

גדי שלח: אם לא תזיז את שדה התעופה לנבטים אז גם את ראשון לציון יפנו בסוף.

זיו ורהפטיג: אבל אתה הגעת לשם כשנתב"ג כבר היה קיים.

גיל דייגי: אני מבקש שתאפשרו לי לסיים את הדברים שלי.

גיל דייגי: העיגול הכחול זה בית ספר של חינוך מיוחד.

גיל דייגי: אם המסלול השני ייבנה הוא ממש על הראש של בית הספר.

גיל דייגי: ומה שיפה, תראו מה קורה בהשוואה בין רמת דוד ונבטים.

גיל דייגי: אין הרבה מה להגיד על השקופית הזאת.

גיל דייגי: זה יחסית טריוויאלי: אותו קנה מידה, כל עיגול זה ישוב.

איתן כבל: סיכמת את זה.

איתן כבל: אל תקלקל.

גיל דייגי: אני מבקש שלא תפנו אותי.

גיל דייגי: זה משהו שלא נשמע, שבעמק יזרעאל יפנו אנשים מן הבתים שלהם.

איתן כבל: תודה.

איתן כבל: אני רוצה לומר לכם, למרות המצגת הקצרה והמקצועית מאוד ועניינית שמסכמת את הכול, בסוף, אני רוצה להזכיר, זה לא יקום או ייפול על אף אחד מן הנתונים שהצגת.

איתן כבל: אהרון גל ואני למשל הבוקר התעוררנו עם המטוס שהוריד את הזמרת נטע ברזילי לשדה התעופה בן גוריון.

איתן כבל: דקה ורבע לפני שהיא ירדה לשדה התעופה שמעתי את המטוס.

אהרון גל: אתה שמעת את המטוס.

אהרון גל: לי היא עשתה שלום מהחלון.

איתן כבל: ראם חממי, נציג חיל האוויר, בבקשה.

ראם חממי: אני נציג משרד הביטחון, לא נציג חיל האוויר.

ראם חממי: אתייחס בקצרה.

ראם חממי: יש פה ויכוח.

ראם חממי: בסוף תפקיד צה"ל להגן על מדינת ישראל.

ראם חממי: צה"ל הוא צבא שפועל על פי הנחיות ממשלת ישראל, על פי החוק.

ראם חממי: אין פה שום דילמה.

ראם חממי: צה"ל הוא לא גוף שעושה מה שהוא רוצה.

ראם חממי: אנחנו פועלים לפי הנחיות.

ראם חממי: מדינת ישראל החליטה להוריד את צה"ל דרומה.

ראם חממי: אחד המקומות שהורידו אותנו אליו הוא בסיס נבטים.

ראם חממי: עיבו משמעותית את בסיס נבטים באופן חסר תקדים.

ראם חממי: כאשר אנחנו שוקלים את הנושא הזה של שדה תעופה בין-לאומי בנבטים, זה סוגיה כבדת משקל ואנחנו שוקלים אותה בראייה רחבה ביחס לכל ההיבטים, הביטחוניים והאסטרטגיים.

ראם חממי: כפי שהוזכר כאן על ידי חבריי מן המועצה הארצית, הנושא נבחן במועצה הארצית והצגנו את עמדתנו בנושא ככל שניתן.

ראם חממי: בעשור האחרון אנחנו מציגים עמדה עקבית שמתייחסת לשינויים שעבר נבטים.

ראם חממי: אנחנו חושבים שנכון למקם שדה תעופה במרחב הצפון ולא במרחב הדרום מאחר ואין ישימות להקים שדה בדרום, ובאופן ספציפי בנבטים.

ראם חממי: חשוב לומר שמערכת הביטחון תומכת בקידום הנגב והגליל.

ראם חממי: אנחנו עושים המון פעולות כדי לקחת לשם יחידות צבא, להשפיע גם על סוגיות של תחבורה, כדי שיהיה פיתוח בנגב ובגליל והתיישבות.

איתן כבל: יחידות צבא שמגיעות בבוקר וחוזרות בערב.

איתן כבל: אבל עזוב, אתה לא אחראי על זה.

ראם חממי: אני לא אדם ציני.

ראם חממי: אני מתייחס למה שאני עושה.

ראם חממי: אני מאמין במדינה הזאת, אני מאמין בציונות, אני מאמין בנגב ובגליל.

ראם חממי: השיקולים צריכים להישקל בראייה רחבה וצה"ל יעשה את מה שהוא צריך.

זיו ורהפטיג: לא הסברת למה אין ישימות בדרום.

ראם חממי: צבא ההגנה לישראל יעשה את מה שממשלת ישראל תחליט שהוא יעשה.

איתן כבל: תאמין לי, הוא לא הבעיה.

איתן כבל: הוא השליח.

איתן כבל: אילנה שפרן, בבקשה.

איתן כבל: את צריכה גם להחזיר למי שהעליב אותך.

איתן כבל: ..

אילנה שפרן: דבר ראשון, דודי אריאלי מקפיד להעליב אותי באופן קבוע.

אילנה שפרן: אני כבר מחוסנת.

איתן כבל: אבל אנחנו עוד לא מחוסנים.

אילנה שפרן: הוא תמיד אחר כך מתקשר להתנצל.

לאה ורון: הוא מתקשר להתנצל בשקט, לא בפורום הנרחב.

אילנה שפרן: היום אנחנו מקיימים גם פה דיונים על מה שקורה בנתב"ג.

אילנה שפרן: היום נתב"ג מתקרבת לגבול היכולת.

איתן כבל: אנחנו יודעים שיש לנו צרות בנתב"ג.

איתן כבל: בבקשה – את כבר ותיקה פה – תתייחסי לשאלה.

אילנה שפרן: אנחנו חייבים פתרון מיידי, כבר מחר בבוקר.

אילנה שפרן: האי המלאכותי הוא רעיון נפלא.

איתן כבל: נספר עליו לילדים ולנכדים לפני השינה.

אילנה שפרן: צ'רלי סולומון עומד בראש רשות שבודקת היתכנות של אי מלאכותי.

אילנה שפרן: חברים, זה לא למחר בבוקר.

אילנה שפרן: אנחנו צריכים מענה מחר בבוקר.

אילנה שפרן: העבודה שלי – שלדעת רבים כן הייתה עבודה עניינית מאוד, בדקנו דבר-דבר באופן הכי טוב שרק אפשר – מתייחסת לנושאים כלכליים, תחבורתיים, סביבתיים.

אילנה שפרן: היא מצאה שאמנם נבטים עדיף מבחינה סביבתית, אף אחד לא אומר שלא, היא עדיפה לחלוטין מבחינה סביבתית, אלא שמכל הבחינות האחרות – הכלכלית, התחבורתית, הקרקעית- - -

קריאה: איזה כלכלית?

איתן כבל: חברים יקרים, אני בצד שלכם, אבל אני גם מכבד.

איתן כבל: זו עמדתה.

אילנה שפרן: סליחה, זה לא רק עמדתי, זה עמדת המועצה הארצית.

טל אל-על: זה לא עמדת המועצה הארצית.

איתן כבל: טל אל-אל, אני מקווה שאתה מנהל את הדיונים אצלך טוב יותר.

איתן כבל: אל תפריע לי לנהל את הדיון.

איתן כבל: כיבדתי, אין אחד כאן שלא נתתי לו להתייחס.

איתן כבל: תכבדו אותה.

איתן כבל: זה לא עניין של עמדה.

איתן כבל: היא מציגה את העמדה שלה, שברור כשמש לאור הירח שהיא מנוגדת לעמדה של 95% מן האנשים שיושבים פה.

איתן כבל: אז מה?

טל אל-על: המועצה הארצית דחתה את הדוח שלה.

איתן כבל: עשה לי טובה.

איתן כבל: ברשותך, היא מציגה את העמדה שלה, לא את העמדה של אף אחד אחר.

איתן כבל: בבקשה.

אילנה שפרן: אתם שוכחים שמרכז הכובד של הנוסעים בתחבורה של שדה התעופה נמצא בצפון ולא בדרום.

קריאה: לא נכון.

אילנה שפרן: בדקנו את כמות המשתמשים.

אילנה שפרן: המשתמשים נמצאים בעיקר בצפון.

קריאה: היום.

קריאה: איך מתכננים כך?

קריאה: זה תכנון?

קריאה: זה הרמה של התכנון.

טל אל-על: כמה הסכמי גג בדרום נחתמו, את יודעת?

טל אל-על: כמה יחידות דיור הולכות להיבנות בנגב, את יודעת?

אילנה שפרן: השדה הנוסף שמתוכנן לעוד שנים רבות צריך עדיין לקבל מענה, והוא מקבל מענה מכל ההיבטים האחרים.

אילנה שפרן: גם בהיבטים של תשתיות הוא מקבל מענה טוב יותר בצפון מאשר בדרום.

אילנה שפרן: הדוח מראה את זה ומוכיח את זה.

אילנה שפרן: ועדיין המועצה הארצית אמרה שבגלל שהיא צריכה את השדה באופן מיידי, היא לוקחת את שתי החלופות הראשונות ומקדמת תוכנית מפורטת.

אילנה שפרן: היא לא רק מחליטה אלא היא רוצה לקדם שתי תוכניות.

אילנה שפרן: אלה דברים שנעשו גם בעבר, גם בנמלי הים: בהתחלה רצו לבחור בין חלופות ואז הבינו את הצורך בשתי החלופות.

אילנה שפרן: וגם פה יש לנו צורך בשתי חלופות, בשני שדות תעופה.

אילנה שפרן: בעתיד יהיו לנו כל כך הרבה נוסעים כי כל אחד מאתנו נוסע לפחות כמה פעמים בשנה וכמות הנוסעים תבטיח את זה שאנחנו צריכים שני שדות.

אילנה שפרן: זה מה שהמועצה הארצית הציעה.

קריאה: נתב"ג ונבטים – אלה שני השדות.

אילנה שפרן: לא.

אילנה שפרן: אנחנו מדברים, מעבר לנתב"ג, בעוד שני שדות תעופה.

גדי שלח: יש את מסדה.

אילנה שפרן: יש לנו כבר צוות שהולך שווה בשווה, עושה את כל הדברים באותו זמן, גם בנבטים וגם ברמת דוד, תסקיר השפעה על הסביבה גם פה וגם פה.

אילנה שפרן: אנחנו חייבים את שני המקומות האלה.

אילנה שפרן: גם נפעיל בסופו של דבר שני שדות בשני המקומות האלה, אין בכלל ספק.

טל אל-על: אני רוצה לדייק את הדברים של אילנה שפרן, שלא תהיה פה הטעיה בוועדה.

טל אל-על: המועצה הארצית לתכנון ובנייה לא קיבלה את המלצת הדוח שלה.

אילנה שפרן: היא לא קיבלה את ההמלצה לרמת דוד.

אילנה שפרן: אמרתי את זה באופן חד-משמעי.

טל אל-על: היא לא קיבלה את ההמלצה.

טל אל-על: ההמלצה של הצוות בראשותך, שאני מכבד אותו מאוד, אבל ההמלצה של חלופת רמת דוד בלבד – המועצה הארצית דחתה אותה, וזאת ההחלטה הסטטוטורית היחידה.

טל אל-על: זה לא דעה אישית.

טל אל-על: המועצה הארצית לא קיבלה את דעתכם, נקודה.

אילנה שפרן: אמרתי שהולכים בשתי תוכניות.

איציק חולבסקי: אילנה שפרן, אני ממש מתקומם נגד התכנון לטווח ארוך, כאשר טווח ארוך זה חודש–חודשיים.

אילנה שפרן: מי אמר חודש–חודשיים?

אילנה שפרן: אנחנו מדברים על 2050.

איציק חולבסקי: אי אפשר לספור את הנוסעים של היום.

איציק חולבסקי: בעוד שמונים שנים צריך לראות איפה תהיה האוכלוסייה.

איציק חולבסקי: אנחנו מדינה קטנה.

איציק חולבסקי: לא צריכים להיות יותר שדות תעופה.

קריאה: זאת הסיבה מדוע המועצה הארצית לא קיבלה את הדוח.

איציק חולבסקי: נבטים ונתב"ג.

איציק חולבסקי: זהו.

איתן כבל: תודה.

איתן כבל: אחרון הדוברים, צ'רלי סולומון, סמנכ"ל תכנון כלכלי במשרד התחבורה, ואני אסכם.

צ'רלי סולומון: צהרים טובים.

צ'רלי סולומון: קודם כול, אני רוצה להזכיר, במסגרת החלטת ממשלה 3512 מ-24 ביולי 2011 נקבע – ואני כן רוצה להצטרך לדברים של אילנה שפרן – כי "הקמת שדה תעופה משלים לנתב"ג הינה צורך לאומי דחוף.

צ'רלי סולומון: " אני כן רוצה להציג על השולחן אל מה אנחנו מתכוונים.

צ'רלי סולומון: מאז יישום מדיניות השמיים הפתוחים אנחנו רואים גידול מואץ מאוד בהיקף הפעילות הבין-לאומית התעופתית, לשמחתנו, ואנחנו רואים את המענה של נתב"ג, אבל אנחנו גם רואים את הצורך האמיתי לשדה תעופה נוסף לפעילות הבין-לאומית.

צ'רלי סולומון: זה דבר אחד.

צ'רלי סולומון: דבר שני, הוזכרה במסגרת הדיון הוועדה הבין-משרדית שעמדתי בראשה.

צ'רלי סולומון: אכן הגשנו המלצות לשר התחבורה לפני מספר שנים ובמסגרת ההמלצות הוועדה הכריזה על נבטים כחלופה מועדפת למיקום השדה המשלים לנתב"ג.

צ'רלי סולומון: אבל היה גורם אחד שלא הצטרף מבחינת הממשלה, מסיבות ששמענו גם היום, וזה חיל האוויר – משרד הביטחון.

צ'רלי סולומון: מאז ועד היום הסיבה שהחלופה לא קודמה היא לא משיקולים כלכליים ולא משיקולים תחבורתיים ולא משיקולים סביבתיים אלא מהסיבה שחיל האוויר ומשרד הביטחון התנגדו.

צ'רלי סולומון: מותר לי גם להזכיר מתוך הדברים שהובאו, אלה לא דברים שלא הובאו.

צ'רלי סולומון: קיבלנו סיכום דיון מ-14 באוגוסט 2013 של שר הביטחון: "נבטים אינה אופציה קבילה להקמת השדה המשלים".

צ'רלי סולומון: על בסיס הדברים האלה אכן קודמו עבודות נוספות כדי לנסות לאתר מיקום מועדף, וגם על בסיס סיכום של משרד הביטחון כתוב שהם מעמידים את המרחב הצפוני כמרחב חיפוש אפשרי להקמת השדה.

צ'רלי סולומון: על סמך הדבר הזה אכן נעשתה עבודה משותפת, תחת רשות התעופה האזרחית, עם גוף אמריקאי, על מנת לבחון את העניין של הקמת השדה ברמת דוד.

צ'רלי סולומון: במקביל לכך נעשתה עבודה על ידי מינהל התכנון.

צ'רלי סולומון: מינהל התכנון אכן, כפי שאילנה שפרן אמרה, בסופו של דבר הביא שתי חלופות, בדיוק כפי שהוועדה שלי המליצה ב-2011: רמת דוד, ואז דיברנו על מגידו אבל לצורך העניין זה אותו מרחב, ונבטים.

צ'רלי סולומון: אם היום מסתכלים על ההחלטה של המועצה הארצית לתכנון ובנייה להיכנס לתכנון מפורט של שתי החלופות, זה צריך להיות הכיוון.

צ'רלי סולומון: צריך לסיים את התכנון המפורט הסטטוטורי של החלופות בהתאמה ולצאת לדרך עם הקמת שדה תעופה נוסף לפעילות בין-לאומית במדינת ישראל.

צ'רלי סולומון: דבר נוסף שהוזכר הוא העבודה שאני מוביל בתוך משרד התחבורה.

צ'רלי סולומון: אכן אנחנו בחנו ובוחנים ברצינות רבה הקמת אי מלאכותי לתשתיות תעופה.

צ'רלי סולומון: בחנו את השדות שיש היום בעולם, ויש מאפיינים שונים מול הים הפתוח במדינת ישראל, אבל בהתאם להנחיה של שר התחבורה יצאנו למכרז ואנחנו בתהליך של מכרז לבחירת צוות רב-תחומי לבחינת ההיתכנות המפורטת של אי מלאכותי.

צ'רלי סולומון: אם וכאשר נגיע לחלופה מתאימה, סוכם עם מינהל התכנון לקדם במסגרת אותה פעולה גם את העניין הסטטוטורי, לפחות ברמה של תוכנית מתאר ארצית או משהו מקביל לזה.

איתן כבל: תודה רבה.

איתן כבל: סיכמת את הדברים בצורה יוצאת מן הכלל.

טל אל-על: אני יכול לשאול אותך שאלה?

טל אל-על: זו שאלה בהלצה.

טל אל-על: השאלה אם אתה פנוי בשנת 2028 בחודש מאי, כי בינתיים שום דבר לא יקרה.

טל אל-על: ניפגש שוב בעוד עשר שנים.

איתן כבל: טל אל-אל, אני לא יודע אם אתה תהיה אז בוועדה ואם תהיה חבר מועצה.

איתן כבל: זה עניין אחר.

איתן כבל: .. תודה רבה לכם.

איתן כבל: אני רוצה לסכם.

איתן כבל: שלושת הדוברים האחרונים הציגו את הדברים בצורה ברורה.

איתן כבל: חברות וחברים, כל סיפור המדע הבדיוני, שהוא על הכיפק, זה לא מדע בדיוני במובן של האפשרויות שהדברים ייעשו – הנושא הוא ביטחון.

איתן כבל: כאשר מדברים על ביטחון אז כולם אומרים: "אה, זהו," לא רוצים לשמוע כלום, לא רואים כלום, וכל מה שקורה עד לרגע זה הוא לא יותר מכדרור.

איתן כבל: מכיוון שמדובר בראשי מועצות מקומיות מצפון ומדרום ואף אחד באמת לא בדיוק רוצה להתעסק איתם פוליטית אז מכדררים אתכם.

איתן כבל: ברגע זה כל מה שעושים אתכם זה לכדרר אתכם.

איתן כבל: מערכת הביטחון – נעזוב עכשיו את מה שנאמר כאן על ידי ראם חממי.

איתן כבל: בסדר, אמר.

איתן כבל: זה לא העניין.

איתן כבל: מבלי חס וחלילה, ראם, לקחת שום דבר מן הדברים שאמרת.

איתן כבל: אף אחד לא חושב שאין כאן נקודת מבט ציונית.

איתן כבל: הכול בסדר.

איתן כבל: אני לא ציני, בוודאי לא במה שנוגע לציונות.

איתן כבל: אנחנו כאן מדברים בצורה תכליתית.

איתן כבל: יש כאן שני אלמנטים.

איתן כבל: האלמנט הראשון שמונע כל עניין – ואילנה שפרן יכולה לשבת מבוקר ועד ערב ולעשות שרטוטים – בסוף-בסוף הסיפור הוא שממשלת ישראל, ראש הממשלה, השרים הרלוונטיים, אף אחד מהם לא יכול לעמוד מול שר הביטחון.

איתן כבל: עם כל הכבוד לשרי ביטחון שמתחלפים, ובדרך כלל כשבא אליהם מפקד חיל האוויר ואומר להם – אני מכיר את זה מוועדות סגורות – "יש לזה השלכות", מה, שר הביטחון צריך לריב עם ההשלכות?

איתן כבל: הוא יכול לקחת על עצמו השלכות?

איתן כבל: מי ייקח השלכות על עצמו?

איתן כבל: בסוף-בסוף-בסוף אלה שאמרו את ההשלכות יוצאים לחיים האזרחיים ופתאום מתממשת הקלישאה על "דברים שרואים משם לא רואים מכאן".

איתן כבל: דרך אגב, זה קורה לחלק ניכר מיוצאי מערכות, שמגלים את האור כשהם יוצאים לאזרחות.

איתן כבל: אמרתי: אולי נעביר אותם לאיזו שנה–שנתיים לאזרחות, יגלו את האור ואז יחזירו אותו בחזרה אל תוך המערכות.

איתן כבל: תמיד יודעים את כל מה שהיה צריך לומר אחרי שסיימו את תפקידם – בנושאים מדיניים, בנושאים ביטחוניים, בנושאים כלכליים, בנושאים חברתיים.

איתן כבל: אני רוצה שהדברים ייאמרו בזמן אמת.

איתן כבל: אני יודע שזה קשה למערכת הביטחון, לחיל האוויר, ואף אחד מאתנו לא ציני, בוודאי לא אל מול הכוח המרכזי והחשוב ביותר של מדינת ישראל, אין כאן אפילו טיפה של ציניות בעניין הזה.

איתן כבל: אבל בסוף-בסוף-בסוף העניין הוא כלכלי.

איתן כבל: אני אומר לך, אִתכם או לא אִתכם, בסוף יקום שדה בדרום.

איתן כבל: זה לא שאלה.

איתן כבל: יש דברים שאתה לא יכול לעצור אותם, כפי שאילנה שפרן אמרה.

איתן כבל: יש שלב שזה יקרה.

איתן כבל: אין למדינת ישראל לאן להתפתח: זה או לים, ויש לא מעט שרוצים שזה יהיה לשם, או לנגב.

איתן כבל: אנחנו מעדיפים לא לים, אנחנו רוצים לנגב.

איתן כבל: אם יש חזון – ואני מדבר על חזון כלכלי, ונדמה לי שחן הרצוג הציג את זה באמת בקצרה ושם את הדברים על השולחן – בסוף-בסוף החיים בנויים כך, זה העתיד.

איתן כבל: אומר משפט שכבר זמן רב לא אמרתי: אני רק נראה טוב, אבל אני כבר לא צעיר, וסביב השולחן הזה ובמקומות אחרים שמעתי התחייבויות מהתחייבויות שונות, אִיוּמים, ואם הקיר הזה, שהוא צעיר, היה פועל על פי כל האיומים ששמע ושנאמרו כאן לא היינו עושים חקיקה אחת, לא היינו מתקדמים בשום דבר.

איתן כבל: כל הזמן כולם עסוקים רק בלאיים: אם יקרה כך – יקרה כך, אם יקרה כך – יקרה כך.

איתן כבל: וברוך השם...

איתן כבל: לכן אני רוצה להציע את ההצעה הבאה: קודם כול, אני מתכוון לעשות מפגש עם כל מפקדי חיל האוויר שמוכנים להתייצב כאן.

איתן כבל: זה המבחן, קודם כול, למה נאמר כך ולמה לא נאמר כך.

איתן כבל: יש כאן בסוף, עם כל הכבוד למה שצ'רלי סולומון אמר – ובאמת תודה לך, אמרת ברחל בתך הקטנה את הדברים, ראם חממי אמר את הדברים, אילנה שפרן קצת כדררה – בשורה התחתונה, אלה הנקודות.

איתן כבל: בלשון הצבאית: אלה הנעיצות של העניין.

איתן כבל: פה אתם תתחילו.

איתן כבל: כל אחד יושב בבית ומתאמן מול המראה, שואל את אשתו "איך הייתי?

איתן כבל: " ונותן לי כאן הרצאה.

איתן כבל: בשורה התחתונה, אם נקראת את הפרוטוקולים של הדיונים של מבקר המדינה, שאמר: "כבר נכתב וכבר אמרתי," ונעבור על כל הדיונים שהיו פה כבר בתקופתי, מה חדש?

איתן כבל: כולנו פה עוברים על מה שקוראים לו בתורה "בל תשחית" – אנחנו משחיתים מילים.

איתן כבל: זה להשחית מילים.

איתן כבל: לי באמת נמאס.

איתן כבל: נמאס, לא כי העניין לא חשוב, אלא כי אנחנו לא בכיוון.

איתן כבל: יפה שהקמתם שולחן, יפה מאוד, אבל גם אתם מכדררים.

איתן כבל: פה אתם צריכים לקחת את הכוח הפוליטי שלכם.

איתן כבל: יש כאן ראשי רשויות מקומיות מכל המפלגות.

איתן כבל: אתם צריכים להחליט: אם באמת אתם לא רוצים שהדברים האלה יהיו בניגוד לעמדתכם, ואם באמת העניינים המקצועיים הם כאלה, כפי שצ'רלי סולומון אמר אותם לפני דקה, והוא אמון עליי – לא צריך לעשות קורס מבוא לכלכלה, אפשר להיכשל עשר פעמים בקורס מבוא לכלכלה ועדיין להבין שכלכלית נכון לעשות את זה בנגב.

איתן כבל: לא צריך לבזבז כל כך הרבה כסף על "ריטיינרים" וכל מיני דברים כאלה בוועדות כדי להבין את הגישה הזאת.

איתן כבל: אני מנסה לומר לכם שתי נקודות, וזה הסיכום הסופי.

איתן כבל: דבר ראשון, אני מבקש שיופיעו בפנינו – כבר ביקשתי את זה בעבר – נחליט מי יהיה בצוות הסגור שיינתן האישור להציג בפניו את הנימוקים, כדי שנבין מה הסיפור.

איתן כבל: אם צריך שנהיה חלק מוועדת החוץ והביטחון בעניין מסוים, נעשה את זה.

איתן כבל: כבר עשינו את זה, כבר היינו חלק משומרי הסוד, לא הדלפנו מאז.

איתן כבל: אנחנו יודעים לשמור את הדברים בסוד.

איתן כבל: אני חייב לדעת את הסיבות, והאם זה חלוּט עד כדי כך שאגיד: "וואו, אי אפשר יותר" ואז אגיד לכם: "חבר'ה, אני מתנצל, אי אפשר".

איתן כבל: אבל גם בלי לשמוע, אני די בטוח שזה לא כך, כי זה לא.

איתן כבל: לא שלמערכת הביטחון אין עמדה מוצקה בעניין הזה.

טל אל-על: פשוט יש פתרונות.

איתן כבל: יש לה עדיפויות.

איתן כבל: גם אני העדפתי להיות בגובה 1.90 מטר אבל אני מסתדר עם מה שיש לי.

איתן כבל: נקודה נוספת, אזמן כל מפקד חיל האוויר שיהיו מוכן לבוא לכאן ולומר בצורה ברורה את עמדתו בעניין.

איתן כבל: זאת עמדה, זו אמירה חשובה אם אפשר יהיה להוציא מתחת ידינו שולחן של מפקדי חיל האוויר שעסקו בעניין, ולפי השנים שאנחנו מכדררים בעניין הזה.

איתן כבל: אני לא רוצה שיום אחד תקום ממשלה ובגלל הלחץ שאילנה שפרן דיברה עליו – והוא לחץ מוצדק, ואנחנו כבר לא נאפשר, כפי שהציג כאן מר דייגי, שרק הילדים שלנו יסבלו מחרדות.

איתן כבל: מה קרה, לא נחלק את החרדות?

איתן כבל: למה שרק הילדים באזור שלנו יצטרכו "לאכול" את כל השקופית שמר דייגי הציג?

איתן כבל: מה העניין?

איתן כבל: אי אפשר לחלק את זה בין תושבי מדינת ישראל?

איתן כבל: רק אנחנו?

איתן כבל: רק בין הבית של אהרון גל לבית שלי, ובין הבתים של החבר'ה באור יהודה, חולון והאזור?

איתן כבל: הסיפור המרכזי הוא להביא אותם לפה.

איתן כבל: אם אתם באמת לא רוצים שיקום שם שדה תעופה, תתחילו להפעיל את הכוח הפוליטי שלכם.

איתן כבל: אני פה, אני אעזור לכם.

איתן כבל: בלי כוח פוליטי זה יקום על הראש שלכם, ואתם יכולים להגיד את מה שאתם רוצים.

איתן כבל: זה יקום על הראש שלכם אם אתם לא תפעילו כוח פוליטי, וזו העת.

איתן כבל: אתם יודעים מה, זה גם המבחן של התושבים שלכם כשישאלו אתכם מה אתם עושים באמת בעניין הזה.

איתן כבל: חבר שלי מדימונה, בני ביטון, שהיה אתי בפלוגה, הוא חבר של ראש הממשלה.

איתן כבל: הוא מתהדר בזה?

איתן כבל: שיעשה את זה.

איתן כבל: זה לא לתקופות של פגרה, זה לתקופות של עבודה, כשצריך לעשות מעשה.

איתן כבל: אם חברים אחרים, מפלגות אחרות מוכנות להניף את הדגל – שיציבו את זה כתנאי.

איתן כבל: אם לא, תקומו בוקר אחד ותגלו מה קורה, כי צריך להקים שדה תעופה.

איתן כבל: לכן, עם כל הכבוד למילים היפות ולניסוחים היפים שכל אחד פה התנסח, יש את השלב הראשון, לכופף את מערכת הביטחון, והשלב השני שהוא השלב הכלכלי.

איתן כבל: בסוף המיקוד הוא כלכלי, עם כל הכבוד לכל הדברים האחרים, מה עתידה ולאן פניה של מדינת ישראל מבחינה כלכלית: האם היא הולכת דרומה או היא מתכוונת לכבוש את סוריה, ואני חושב שאין לנו כוונות כאלה.

איתן כבל: הכוונות שלנו הן באמת לממש את חזונו של בן גוריון, שהוא החזון של מדינת ישראל, שהוא העתיד של מדינת ישראל.

איתן כבל: העתיד הוא אל הנגב ושם זה ייעשה.

איתן כבל: במה שתלוי בי, אעשה, אבל אני רוצה לראות אתכם גם כן עושים.

איציק חולבסקי: איתן כבל, אבל תדרוש שייערך דיון כלכלי פה.

איתן כבל: בוודאי.

איתן כבל: תשאיר את זה לי.

איתן כבל: בינתיים אם אני אעבוד כפי שאתם עובדים יקום שדה תעופה בעמק.

ויקטוריה להב: אני תושבת עפולה.

ויקטוריה להב: אני עם כולם במאבק.

ויקטוריה להב: כחלון מגיע ומציע המון כספים לתושבי מגדל העמק ועפולה, והראשים שלהם נגד.

ויקטוריה להב: הם בעד שדה התעופה ברמת דוד מטעמים מובנים, וכמובן הכול כלכלי, אז יש דברים בגו.

ויקטוריה להב: גם נתניהו היה שם והבטיח להם מיליונים.

ויקטוריה להב: מאיפה המיליונים האלה?

קריאה: גם לנו הבטיחו 17 מיליארד שקל.

ויקטוריה להב: שמעתי את השר כ"ץ בין הטיפות.

ויקטוריה להב: ומשפט אחרון: באמת מדובר בהרבה מאוד כסף.

ויקטוריה להב: נאמר לנו שמישהו מערב הסעודית הולך להחכיר את האדמה שם ברמת דוד.

ויקטוריה להב: לא ניתן שזה יקרה.

איתן כבל: אני אביא מישהו מכוויית.

ויקטוריה להב: הנגב עוד יהיה פורח.

איתן כבל: תודה רבה לכם.

איתן כבל: הישיבה נעולה.